Сенат: “Таълим тўғрисида”ги янги қонун тарбия билан узвий боғлиқ бўлади... | Azon.uz - Ахборот-таҳлилий портал\nСенат: “Таълим тўғрисида”ги янги қонун тарбия билан узвий боғлиқ бўлади...\n569 15:55 07.08.2020\nМазкур янги Қонуннинг қабул қилиниши эса таълим масаласининг тарбия билан узвий боғлиқлиги таъминланади. Бу билан ижтимоий ҳаётимизнинг ҳозирги босқичида, хусусан, ҳар бир ёшни шахс сифатида маърифатли камолга етказиш кўзда тутилгани айтилмоқда.\nБундан ташқари унда, мактабгача таълим ва тарбия масаласига алоҳида эътибор қаратилиб, мактабгача ёшдаги болаларни ўқитиш ва тарбиялашга, болаларни умумий ўрта таълимга тайёрлашга қаратилган узлуксиз таълим турини такомиллаштиришга хизмат қилади.\nЎзбекистон Республикаси Олий Мажлиси Сенатининг Ахборот хизмати янги қарорга оид ушбу маълумотларини берар экан, унинг тарбия билан узвий боғлиқ бўлиши билан бир қаторда ''Оилавий таълим'' деган тушунчаларни ҳам эътиборга олинишини таъкидлаб ўтган. Аммо бу орқали айнан нималар кўзда тутилгани ва қандай чора тадбирлар қўлланилиши ҳақида ҳозирча маълумот берилмаган. “Тарбия биз учун ё ҳаёт – ё мамот, ё нажот – ё ҳалокат, ё саодат – ё фалокат масаласи”, - экан, тарбияга оид қилинадиган ишлар ва шу билан бирга унинг амалдаги натижаси қай даражада таъминланишини кутиб, кузатиб борамиз.\nЎзбекистон Сенат таълим қонун Тарбия


Францияда бўлиб ўтган Европа чемпионати ўзининг қизғин ва муросасиз баҳслари билан ёдда қолди. Шунингдек, сенсациялар ҳам бўлиб турди. Қуйида эътиборингизга мазкур мусобақада омадсизликга дуч келган терма жамоалар хусусида сўз юритамиз.\nЧемпионат олдидан Россия терма жамоасининг имкониятлари жуда юқори баҳоланганди. Кўпчилик мазкур терма жамоани келаси босқичга чиқишини тахмин қилганди. Англия, Уэльс, Словакия билан битта квартетда жой олган Россия кутилмаганда сўнгги ўринни қўлга киритди. Леонид Слуцкий шогирдлари Англия билан ўйинда 1:1 ҳисобини қайд этганди. Кейинги икки турда эса омадсизликга дуч келишди ҳамда сўнгги ўрин билан чекланишди. Бу эса Россияни Евро-2016ни барвақт тарк этишига сабаб бўлди. Мутахассислар ҳам Россияни бундай омадсизлик кўчасига кириб қолишини кутмаганлигини маълум қилди.\nБу терма жамоани доимо фаворитлар қаторига киритиб бўлмайди. Лекин Златан Ибрагимович бошчилигидаги Швеция кўпчиликни назарида, гуруҳдан чиқа олишлари кутилганди. Минг афсуски, улар ўйлаган ишлар амалга ошмади. Терма жамоа гуруҳдаёқ қолиб кетди. Италия, Ирландия, Бельгия билан битта гуруҳда жой олган мазкур терма жамоа омадсизликга йўлиқди ҳамда мусобақани тарк этди. Швеция футболи юраги бўлган Златан Ибрагимович эса терма жамоадаги фаолиятини якунлади.\nАмалдаги Европа чемпиони бўлган Испания ҳам омадсизликга дуч келди. Тўғри, улар гуруҳдан чиқиш вазифасини амаллади. Лекин Хорватияга қарши гуруҳнинг 3-турида мағлуб бўлди. Ушбу қарама-қаршиликда испанларнинг ожиз нуқталари кўзга ташланди. “Плей-офф”да эса Испания Италия тўсиғига дуч келди. Қизиқарли бўлган ўйинда омад Италияга кулиб боқди. Амалдаги чемпион ўз унвонини муддатидан олдин топширди. Турнир фаворити сифатида қаралган Испаниянинг омадсизлигига турли баҳоналар топилди. Бош мураббий ҳамда дарвозабон Давид Де Хеани хатолари сабаб қилиб кўрсатилди.\nМазкур терма жамоа доимо муаммолар кўчасидан чиқа олмай келган. Англия йирик турнирларда муваффақиятли иштирок эта олмайди. Фрнциядаги мусобақада ҳам инглизлар гуруҳдан амаллаб чиқди. Россия, Словакия билан дуранг, Уэльсни омад туфайли мағлуб қилган ҳолда, “плей-офф” босқичига йўл олди. Энг ёмони шуки, Исландия билан “плей-офф”да инглиз ўта омадсиз ўйин кўрсатди. Исландия иродали футболи билан номдор рақибини ер тишлатган ҳолда, келаси босқичга чиқишни уддасидан чиқди. Англия яна доимгидек мусобақани эрта якунлади. Дарҳол терма жамоа устози Рой Ходжсон вазифасидан озод этилди.\n10:19 Ўзбекистон ўсмирлари терма жамоаси дарвозабони КХДРга жуда чиройли гол киритди (Видео)


МУДОФАА ВАЗИРЛИГИ ҲАРБИЙ ХИЗМАТЧИЛАРИ «OLYMPIC DAY»ДА\nПойтахтимизда «Олимпия куни» муносабати билан спорт тадбирлари ва оммавий халқ сайиллари ўтказилди. Унда Мудофаа вазирлиги ҳарбий хизматчилари ва уларнинг оила аъзолари ҳам фаол иштирок этиб, ҳамшаҳарларимизга ўрнак бўлишди.\nШу куни шаҳар кўчалари, истироҳат боғларию марказий хиёбонлар «Олимпия куни» халқ сайли иштирокчилари ҳамда меҳмонлар билан тўлди.\nЭрта тонгдан пойтахт аҳолиси «Халқлар дўстлиги» майдонига жам бўлди. Тошкент шаҳар ҳокимлиги ташаббуси билан ташкил этилган оммавий юриш маршида турли вазирлик ва идоралар вакиллари, маҳоратли спортчилар, ёшлар ва «олови ўчмаган» кекса ёшли юртдошларимиз, Ўзбекистон ёшлар иттифоқи аъзолари ҳамда кўнгиллилар иштирок этди. Эътиборли жиҳати, «Олимпия куни»га бағишланган мазкур оммавий юриш марши қарийб ўн минг кишини қамраб олди. Иштирокчилар оммавий юриш марши билан Олимпия қўмитаси биносига етиб келди. Уларни Мудофаа вазирлигининг марказий ҳарбий оркестри жарангдор садолар билан кутиб олди. Рақсга тушмаган одам қолмади ҳисоб.\nШундан сўнг «Olympic day» билан боғлиқ спорт тадбирлари «Пахтакор» стадионига кўчди. Бу ерда иштирокчилар қисқа ва ўрта масофаларга кросс югуриш бўйича баҳслашди. Ўзбекистон енгил атлетика федерацияси олдидан старт берилган пойгаларда 13 ёшдан қарийб 80 ёшгача бўлган 500 нафардан зиёд (шундан 210 нафарини хотин-қиз ташкил этди) югуриш ихлосманди ўзаро мусобақалашди. Унда Мудофаа вазирлигининг ҳарбий хизматчилари ҳам фаол иштирок этиб, ғолиб ва совриндорлар сафидан жой олди.\nКечга бориб эса «Ҳумо арена» мажмуасида концерт дастури уюштирилди. Концерт олдидан Қуролли Кучлар марказий ашула ва рақс ансамбли ҳамда Мудофаа вазирлиги марказий ҳарбий оркестри томонидан мусиқий  дастур ва ҳарбий хизматчиларнинг кўргазмали чиқишлари намойиш этилди.\nШунингдек, байрам муносабати билан пойтахтимизнинг Яшнобод туманидаги Олмос маҳалласида ҳарбий хизматчиларнинг фарзандлари учун спорт мусобақалари ташкиллаштирилди.


Энг тезкор дрифт бўйича Гиннес рекорди ўрнатилди. Видео » Скачать музыку бесплатно новинки музыки 2016-2017\nЭнг тезкор дрифт бўйича Гиннес рекорди ўрнатилди. Видео\nКомментариев: 0 Просмотров: 375 Дата: 9-04-2016, 18:29 Nissan компанияси тарқатган видеолавҳада GT-R Nismo суперкари аэропорт йўлагида шиддат билан учиб юргани акс эттирилган. Рулда Япония чемпиони Масато Кавабата ўтирибди. Машина дрифт учун махсус кучайтирилган: 3,8 литрли V6 двигатель қуввати 1500 от кучига етади. Спорткар 30 градус бурчак остида 304,96 км/соат тезликда сирғаниб борди! Аввалги рекорд 256 км/соат. Carzone.uz изоҳи: Дрифт (инг. Drift) автоспорт турларидан бири бўлиб, сирпанчиқ йўлда кескин бурилиш техникаси, машина кетини атай қия буриб ҳаракатланиш намойиш этилади. Дрифтингда орқа узатмали автомобиллар иштирок этади. - деб хабар бермоқда Carzone.uz нашри.


Ўзбекистон 16:29 / 02.01.2021 153062\n31 декабрдан 1 январга ўтар кечаси Қамчиқ довонида сув хўжалиги вазири ўринбосарининг оила аъзолари бўлган автомобил ҳалокатга учради. Kun.uz манбаси маълумотига кўра, ЙТҲ оқибатида вазир ўринбосарининг рафиқаси ва 3 ёшли қизи вафот этган, амалдорнинг ўзи тан жароҳатлари билан шифохонага ётқизилган.\n«2020 йил 31 декабр куни соат 23:00 ларда, А-373 Тошкент – Ўш йўлининг Поп тумани «Қўшминор» МФЙ ҳудудидан ўтувчи 258-километрида Тошкент – Қўқон йўналиши бўйича “Chevrolet Gentra” русумли автомашинасини бошқариб келаётган, Қўқон шаҳрида яшовчи, 1996 йилда туғилган фуқаро ўзидан олдинда ҳаракатланиб кетаётган, Тошкент шаҳрида яшовчи, 1979 йилда туғилган фуқаро бошқарувидаги “Chevrolet Gentra” автомашинасининг орқа чап томон қисмига урилиб кетган.\nНатижада, олдиндаги “Chevrolet Gentra” русумли автомашинаси йўл четига чиқиб кетиб, қияликка ағдарилиб кетган. Ҳайдовчининг автомашина салонида бўлган 1986 йилда туғилган турмуш ўртоғи ва 2017 йилда туғилган қизи олган тан жароҳати оқибатида шифохонада вафот этган.\nUPD: Сув хўжалиги вазирлиги матбуот хизмати Kun.uz’га ҳодиса бўйича қўшимча маълумот берди. Маълум бўлишича, ЙТҲга учраган вазир ўринбосари Воҳид Аҳмаджонов бўлган, у шахсий автомобилида ҳаракатланган ва оиласи билан янги йил байрамини нишонлаш учун водийга кетаётганди.


8 йил аввал 1837 siyrat.uz\nИмом Бухорий Оиша онамиздан ваҳий қандай бошланганлиги тўғрисида айтган сўзларини ривоят қилади: «Расулуллоҳ соллоллоҳу алайҳи васалламга биринчи келган ваҳий уйқуларида кўрган яхши тушлари бўлган. Туш кўрсалар, тонг ёруғлигидек (аниқ) кўрардилар. Кейин у Зотга (Аллоҳ таоло томонидан) танҳо қолиш маҳбуб қилинди. Ҳиро ғорига чиқиб, у ерда бир неча кун ёлғиз ибодат қилар, сўнгра оиласига − Хадижанинг олдига қайтиб, у ерда бироз туриб, кейин егуликларни олиб яна ғорга равона бўлар эдилар. Ана шундай кунларнинг бирида − Ҳиро ғорида турган пайтларида − Ҳаққ келди (яъни Жаброил ) фаришта келиб у Зотга: «Ўқи», деди. У киши: «Мен ўқий олмайман», дедилар. (Расулуллоҳ соллоллоҳу алайҳи васаллам айтадилар): «Шунда мени тутиб ўзига тортди ва менга заҳмат етказди, сўнг қўйиб юбориб деди: «Ўқи». Мен: «Ўқий олмайман», дедим. Сўнг яна мени ушлаб учинчи бор сиққандан кейин деди: «(Эй Муҳаммад алайҳиссалом, Сиз ўзингизга нозил бўладиган Қуръонни барча мавжудотни) яратган Зот бўлмиш Парвардигорингиз номи билан (бошлаб) ўқинг! У инсонни лахта қондан яратган (Зотдир). Ўқинг! Сизнинг Парвардигорингиз (инсониятга) қаламни (яъни ёзишни - хатни) ўргатган ўта Карамли Зотдир. У Зот инсонга унинг билмаган нарсаларини ўргатди. (Алақ сураси. 1−5-оятлар). Кейин ўша оятлар билан қалбларини титроқ босган ҳолатда Хадижа бинти Хувайлиднинг олдига қайтиб келиб: «Мени ўраб қўйинглар, мени ўраб қўйинглар», дедилар. Дарҳол ўраб қўйишди. Қўрқув кетиб, ўзларига келгач, Хадижага бўлган воқеани гапириб берар эканлар: «Ўзимга бир нарса бўлмасайди, деб қўрқаман», дедилар. Шунда Хадижа онамиз: «Қўрқманг, Аллоҳ Сизни ҳаргиз ёрдамсиз қўймайди. Ҳали Сиз қариндош-уруққа силайи раҳм қиласиз, одамларнинг оғирини енгил қиласиз, қўлида йўқларга берасиз, меҳмонлар кутасиз, фалокатга учраганларга ёрдам берасиз», деди. Сўнгра у Зотни олиб, Варақа ибн Навфал ибн Асад ибн Абдул-уззо (Хадижанинг амакиваччаси)нинг олдига борди. У жоҳилият даврида насронийликка кирган одам эди. Иброний тилида ёза оларди. Кўзи ожиз мўйсафид эди. Хадижа унга: «Эй амакимнинг ўғли, мана бу биродарингизнинг ўғлини бир тингланг», деди. Варақа у Зотга: «Эй биродаримнинг ўғли, нималарни кўрмоқдасан?» деди. Шунда Расулуллоҳ соллоллоҳу алайҳи васаллам ўзлари кўрган нарсанинг хабарини айтиб бердилар. Варақа у Зотга: «Бу Аллоҳ Мусога нозил қилган «Номус» (Жаброил ёки ваҳий)дир. Эҳ! Қанийди, сени қавминг ҳайдаб чиқарадиган пайтда бақувват йигит бўлсам эди! Қанийди, ўшанда тирик бўлсам эди», деди. Шунда Росулуллоҳ соллоллоҳу алайҳи васаллам: «Уулар мени ҳайдаб чикарадиларми?!» дедилар. «Ҳа! Сен келтирган нарса мисолини (аввалги пайғамбарлардан) ким келтирган бўлса, албатта, адоватга учраган. Уша кунга (эсон-омон) етсам, Сенга кўлимдан келган ёрдамни берарман», деди. Кўп ўтмай Варақа вафот этди, ваҳий тўхтаб қолди. Ваҳийнинг қанча муддат тўхтаб қолганлиги ҳақида уламолар ихтилофли бўлишган. Баъзилари уч йил деса, айримлари ундан озроқ, деган. Ишончлироғи Байҳақий ривоятидир. Унда олти ой дейилган. Ваҳий тўхтаб қолганлиги ҳақида Расулуллоҳ соллоллоҳу алайҳи васалламнинг гапларини сўзлай туриб, Жобир розияллоҳу анҳу қуйидагиларни айтади: «Мен юриб кетаётган эдим, бирдан осмондан овоз эшитиб қолдим. Юқорига қарасам, Ҳирода олдимга келган фаришта осмон билан Ернинг ўртасида курсида ўтирибди. Ундан қўрқиб кетдим. Қайтиб бориб, мени ўраб кўйинглар, мени ўраб қўйинглар, дедим. Шунда Аллоҳ таоло: «Эй (либосларига) бурканиб олган Зот, туринг-да, (инсонларни Охират азобидан) огоҳлантиринг! Ёлғиз Парвардигорингизни улуғланг! Либосларингизни пок тутинг! Бутлардан йироқ бўлинг!» (Муддассир сураси. 1-5-оятлар). Шундан кейин ваҳий қизғин, кетма-кет кела бошлади. (Бухорий ривояти).\nВаҳийнинг бошланиши ҳақидаги ҳадис Ислом дининг эътиқодий ҳамда шаръий масалалари «сув ичадиган» сарчашмадир. Уни фаҳмлаб, унга ишониш Пайғамбар соллоллоҳу алайҳи васаллам келтирган бошқа ғайб хабарларига ҳам ишонишга дарвоза вазифасини ўтайди. Чунки ваҳий ўз ақли билан фикр юритиб, ўз раъйи билан қонун чиқарадиган инсондан, фақат Парвардигорининг буйруғини ўзгартирмасдан, кам ҳам, зиёда ҳам қилмасдан етказаётган инсонни фарқлаб, ажратиб беради. Шунинг учун ҳам Исломга нисбатан шаккоклик уйғотиш билан шуғулланувчилар Пайғамбаримиз соллаллоҳу алайҳи васалламнинг ҳаётларидаги ваҳий мавзусини, уни оддий илҳом ёки хаёлий сўз тўқиш деб тушунтиришга бор кучлари билан уринадилар. Сабаби: улар Муҳаммад соллаллоҳу алайҳи васаллам Аллоҳ таоло ҳузуридан келтирган нарсаларга мусулмонлар иймон келтиришларига асос бўлган манбаа ваҳий эканлигини жуда яхши биладилар. Улар бундай ғаразли ва маразли ғояларини амалга ошириш йўлида хаёлларига келган, куракда турмайдиган сафсаталарни айтишади. Масалан, улардан бири: «Муҳаммад алайҳиссалоту вассалом доимий ўй-фикр билан банд бўлган. Ўйлаб, ўйлаб ўйига етгандан кейин қалбида бир ақидани шакллантирган ва бу ақида бутпарастликни йўқ қила олади деган фикрга келган», деса, яна бири: «У киши Қуръонни ҳам, Ислом асосларини ҳам роҳиб Буҳайродан ўрганган», дейди. Биз − ақли бор инсон − ҳазм қилолмайдиган бундай гапларни айтишдан мақсад, фақат Муҳаммад соллаллоҳу алайҳи васалламнинг пайғамбарликларига иқрор бўлишдан қочиш, деб тушунамиз ва шу билан бир пайтда Пайғамбаримиз соллоллоҳу алайҳи васалламга ваҳий мазкур ҳадисда айтилган тариқа билан нозил бўла бошлашидаги ёрқин илоҳий ҳикматни англагандек бўламиз. Нима учун Расулуллоҳ алайҳиссалоту вассалом Жаброил алайҳиссаломни биринчи мартадаёқ ўз кўзлари билан кўрдилар? Ахир ваҳий парда ортидан (фақат овоз орқали) бўлиши ҳам мумкин эдику! Нима учун Аллоҳ таоло ваҳийнинг моҳиятини англашда у Зотнинг қалбига қўрвув ва ҳайрат солиб қўйди? Ахир Аллоҳ таолонинг Ўз Расулига бўлган муҳаббати ва иноятини ҳисобга олганда Аллоҳ у Зотнинг қалбига сакинат солиши, дилини хотиржам, қўрқувдан холи қилиб қўйиши керак эди-ку. Нима учун ғорда у Зотга кўринган кишини жинмасмикан деб, ўзига илашишидан қўрқиб: «Ўзимга бир нарса бўлишидан қўркдим», дедилар ва у Аллоҳ таолонинг ҳузуридан келган амонатли фариштадир, деган фикрга келмадилар?! Нима учун ўшандан кейин ваҳий узоқ муддатга тўхтаб қолди? Булар ваҳий бошланган шаклу шароитга нисбатан туғиладиган табиий саволлардир. Бу саволларга жавоблар излаш асносида уларни буюк ҳикматларга бурканганлигини кўрамиз ва ўзларининг ботил, аҳмоқона хом хаёллари билан одамларни заҳарлаш мақсадида юрган шаккокларнинг ширклари домига тортилишдан сақловчи ёрқин ҳақиқатларни топамиз. Муҳаммад соллаллоҳу алайҳи васалламга Жаброил алайҳиссаломнинг тўсатдан келиб «Ўқинг», дейиши ваҳий ички, хаёлий, ҳиссий нарса эмаслигини, балки ташқи, самовий ҳақиқатлигини билдиради. У Зот кўрган, эшитган нарсаларидан қўрқиб кетиб, ғорни ташлаб, қалбида титроқ билан шоша-пиша уйларига келдилар. Оқил, фикрли одам бундан Расулуллоҳ соллаллоҳу алайҳи васаллам яқинда уни кўтаришга ва оламга ёйишга чақирилажак рисолатни қўлга киритишга интилмаганлигини англайди. Аллоҳ азза ва жалла Расулуллоҳ соллаллоҳу алайҳи васалламга сўзлаган Зот Аллоҳнинг малоикаларидан бири − Жаброил эканини англатиб, у фаришта Муҳаммад алайҳиссалоту вассалом одамларга Аллоҳнинг элчиси этиб тайинланганини хабарини бериш учун келганлигини билдириб, у Зотнинг қалбини хотиржам қилиб қўйишга қодир эди. Лекин илоҳий ҳикмат Муҳаммад соллаллоҳу алайҳи васалламнинг пайғамбарликдан олдинги шахсияти билан пайғамбарликдан кейинги шахсияти тўлиқ ажралиб туришини кўрсатишни хоҳлади ҳамда Исломий ақида ва қонунлардан бирор нарса у Зотнинг зеҳнида ёки хаёлида аввалдан пишиб етилиб келмаганлигини, ичидан тўқиб олган нарса эмаслигини кўрсатишни ирода қилди. Расулуллоҳ соллаллоҳу алайҳи васалламни Варақа ибн Навфалнинг олдига олиб боришни, бўлган воқеани унга айтиб беришни Аллоҳ таоло Хадижа онамизнинг кўнглига солиши замирида у Зотга тўсатдан келган бу нарса аввалги пайғамбарларга ҳам нозил қилинган илоҳий ваҳий эканлигини таъкидлаш ва ваҳий воқеасининг моҳиятини тушунишда турли нотўғри тахмин ва тасаввурларга боришнинг олдини олиш ётади. Ваҳийнинг тўхтаб қолишига келсак, Ҳиро ғорида кўринган фаришта узоқ муддат (олти ой) Муҳаммад соллаллоҳу алайҳи васалламдан яширинишини, ўз навбатида, бундан у Зотни қаттиқ безовталик ўрашини ҳамда бирон ёмон иш қилиб қўйганим учун мени ваҳийга, рисолатга мушарраф қилишни ирода қилган Зот мени ёмон кўриб қолдимикан, деган хавотирлар у кишини чулғаб олишини Илоҳий Ҳикмат ирода қилди. Кейин ўша фаришта осмон билан Ер оралиғида иккинчи бор у Зотга номоён бўлиб: «Эй Муҳаммад, Сиз одамларга юборилган Аллоҳнинг Расулисиз», деганида, яна қўрққанларидан уйларига қайтдилар. Шунда: «Эй (либосларига) бурканиб олган Зот, туринг-да, (инсонларни Охират азобидан) огоҳлантиринг!» Муддассир сураси, 1-2-оятлар) оятлари нозил бўлди. Демак, мазкур ваҳийнинг бошланиши тўғрисидаги мавзуни саҳиҳ ҳадисда келгандек тушуниш пайғамбарлик, ваҳий тўғрисида шаккоклар одамларнинг онгига сингдирмоқчи бўлган ҳар хил моғор босган сафсаталарни вайрон қилар экан.


ЎЗБЕКИСТОН “БИРДАМЛИК” ХАЛҚ ДЕМОКРАТИК ҲАРАКАТИНИНГ ДАСТУРИ – Birdamlik.info\nЎзбекистон “Бирдамлик” Халқ Демократик Ҳаракатининг мадҳияси (гимни): Кўнгил, сен мунчалар нега Кишанлар бирла дўстлашдинг? На фарёдинг, на додинг бор, Нечун сен, мунча сустлашдинг?\nХақорат дилни оғритмас, Тубанлик мангу кетмасми? Кишанлар парчаланмасми? Қиличлар энди синмасми?\nТириксен, ўлмагансен, Сен-да одам, сен-да инсонсен. Кишан кийма, Бўйин эгма, Ки сен ҳам ҳур туғилғонсен!\nЎз халқининг қонини тўккан, эл обў−эътиборини ер билан битта қилган, забардаст элни хору-зор қилган, эркакларни мардикорликка, сарсонгарчиликка мажбур этган, аёлларни эса кўчаларга чиқарган, йўқсиллик, хорлик азобига дучор қилган диктаторлик режимига қаршилик кўрсатиш ҲАММАМИЗНИНГ ФУҚОРОВИЙ БУРЧИМИЗДИР! Диктаторлик режими ўзининг барча асосий ресурсларини, имкониятларини тугатиб бўлди. Бу режим турғун инерция ҳолатида яшаб келмоқда. Ўтган аср 90чи йилларининг ўрталарида ҳам Ўзбекистон аҳлининг маълум қисми Каримов режимига умид кўзлари билан қарарди. Шу туфайли режим маълум кучга, жамоатчилик қўлловига эга эди.. Бугун эса режимга бўлган халқ ишончи бутунлай йўқолди, режим маддоҳларининг овози пасайди, газеталар ва телевиденияда олдингидек “ишонарли” мадҳлар деярли йўқ. Ҳукмдор телевиденияда борган сари кам кўринадиган бўлди. Диктаторнинг бу одатлари, журналистларнинг ҳам ҳукмдорни чор-ночор мақтаётгани, президентнинг эса, халқни қўрқитиш, унга нисбатан тинимсиз куч ишлатиш йўлига ўтиши, бу унинг имкониятлари тугаётганидан далолатдир. Эндиликда, президент ва унинг гумашталари гапирсалар ҳам, гапирмасалар ҳам, уларга ҳеч ким ишонмайди.\n“Бирдамлик” нозўравон, фуқоравий бўйинсунмаслик йўлини диктатурадан демократияга ўтишнинг асосий кураш йўли деб билади. Биз,нозўравон, фуқоравий бўйинсунмаслик усулининг асосий тамойилларини қуйидагича изоҳлаймиз: жабр−зулмдан воз кечиш мақсадгина эмас, жараён ҳамдир. Мақсадимиз − жабр−зулмлар қўлланилмайдиган жамиятга, ҳаётга эришишдир. Ҳаётки, унинг замирида, асосида ижтимоий адолат турсин, ҳаётки, бунда жабр−зулмга, таҳқирловга ўрин бўлмасин.\nҲуррият устивор жамият, давлатни озод, фаровон шахслар қуриши мумкин. “Бирдамлик” Ўзбекистон давлатчилиги ва унинг истиқболи учун якка шахс диктатураси ва тоталитар сиёсий тизимга асосланган давлатчилик инқирози муқаррар эканлигини эслатишни лозим деб билади. Аслида ҳам авторитар-тоталитар тизимлар инсоннинг маънавий камолати, жамият ривожи, давлат келажаги, мамлакатнинг ҳудудий яхлитлиги учун жиддий таҳдиддир. “Бирдамлик” Ўзбекистон халқининг қадимий ва бой тарихга эга, беқиёс маданияти, инсонпарварлиги ва бағрикенглиги жамиятнинг демократик қадриятлари ва институтлари тараққиёти учун қулай омиллар эканлигини такидлайди. Биз, Каримов режими томонидан “экстремизм”,“терроризм”,“миллатлараро муаммолар” каби тушунчалар моҳияти атайлаб бузиб кўрсатилиб, ўзбек жамиятида қўрқувни кучайтириш, ҳур фикрловчи фуқароларни қамашга хизмат этаётганини кўриб турибмиз.\nРежим имкон қадар четдан, муқобил ахборот оқимларини Ўзбекистон ичкарисига киритмасликка, жамият ичкарисида эса ўзига маъқул ёлғон ахборот оқимларини кучайтиришга интиларкан, Конституция ва қонунларга хилоф сиёсат олиб бормоқда. “Бирдамлик” ҳаракати борган сари ўзбекистонликларга ҳаққоний ахборотларни, маълумотларни етказиб беришни, ўзининг вазифаси деб билади. Бу борада биз ўзимизнинг “Бирдамлик инфо–WWW.birdamlik.info” сайтимиз, “Мулкдор- WWW.mulkdor.com ” интернет журналимиз, “Тўрон ТелеРадио” маркази сайтларимиздан унимли фойдаланамиз.\nМАНЗИЛ/ ADRESS:1813 Peach St.,SantPeters,MO 63376,USA. phone +13146002889;fax +16364478012


Sony Xperia Z5: сувдан ҳимояланган кўркам флагмен - Terabayt.Uz\nSony Xperia Z5: сувдан ҳимояланган кўркам флагмен\nSony Xperia Z5’нинг ташқи ва ички “кўриниши” аввалроқ ишлаб чиқарилган Z3+ га ўхшаб кетади. Фақат у яшил рангда ва дизайн жиҳатдан Sony Xperia Z5 кўркамроқ.\nIFA 2015 кўргазмасида компания Sony Xperia Z5 моделининг уч хил варианти, яъни Sony Xperia Z5, Xperia Z5 Compact, Xperia Z5 Premium`ни тақдим этганди. Ҳозир эса оддий Xperia Z5`нинг ўзига хосликлари ҳақида “гаплашамиз”.\nSony Xperia Z туркумига оид барча смартфонларнинг ойнали панели ялтироқ эди. Бу, айниқса, тўқ рангларда ўзгача кўринади. Жумладан, тўқ яшил Sony Xperia Z5 жуда ҳам чиройли. Шунингдек, стандарт қора ва оқ, оч мовий ранглилари ҳам бор.\nSony Xperia Z5 Compact`дан фарқли ўлароқ, Z5 алюминдан. Унга ҳам ранг берилгани боис, металлни бир қарашда илғаш қийин.\nXperia Z3+ билан қиёслаганда деярли бошқа ўзгариш йўқ. Бироқ корпус бир оз семирган. Яъни Xperia Z3+ 6,9 мм бўлса, оддий Z5 7,3 мм. Аккумулятор ҳам ўзгармаган. Сувдан ҳимоя тизими IP68 стандартлари асосида. Бонуси иккинчи сим карта ва хотира картаси.\n“Оддийгина” Z5`нинг камераси Sony Xperia Z5 Compact камераси билан бир хил. 23 мегапикселлик камера билан маза қилиб “ижод” қилишингиз мумкин. Sony одатда шундай йўл тутади. Яъни камераларни ўзгартирмайди. Бинодаги расмлар аъло даражада.\nКамерада олинган суратлар\nSony Xperia Z5 туркумидаги барча қурилмаларда бармоқ сканери ён томонда жойлашган. Яъни қулфлаш-ёқиш тугмасига бириктирилган. Бунга ҳеч қандай эътироз йўқ.\nСканер вазифаси Xperia Z5 Compact`никидан фарқи йўқ. Яъни қулфлаш. Samsung, Apple ва Huawei қурилмаларида эса сканер олд томонда.\nЭкран ўлчами ҳам Z2 ва Z3`лардаги каби: 5,2 дюйм, Full HD сифат. Тиниқлик юқори даражада.\nЖуда кучли “юрак”\nСмартфон юраги—кучли Qualcomm Snapdragon 810. Бу дегани меню “учади”, оғир иловаларни ҳам тез очади. Шу боис, смартфон қизийди. Бенчмаркларда 4К видео тасвирга олиш чоғида қизиш кузатилган.\nҚурилма 3Гб оператив ва 32 ГБ ўрнатма хотира, 2 SIM-картага эга. Шунингдек, Xperia Z5 (Z3+ да ҳам) қулоқчинлардаги овоз жуда сифатли. Уларнинг барчаси Hi-Res Audio ни қўллай олади ва AHC, LDAC форматларни яхши “ўқийди”.\nSTAMINA. Нима бу?\nАккумулятор қуввати 2900 мАс. Бундай қувват билан ярим кун 3D ўйинларда кўнгил очиш, тўлиқ тиниқликда 7 соат видео кўриш мумкин. Келинг, рақобатчилари билан солиштирамиз:\nУшбу смартфон ҳали Ўзбекистон бозорларида оммалашгани йўқ. Россия бозорида унинг нархи 49 990 рубль. Қимматроқ эмасми? Samsung Galaxy S6 арзонлаб, 40 минг рубль ва S6 edge эса 44 минг рубль нархида. Биро оз аввалги Xperia Z3+ 40 минг рублга яқин. Фарқи бармоқ сканерда холос. Шундай экан, оддийгина Xperia Z5`нинг баҳоси хурсанд қиладиган даражада эмас. Тўғри, сувда ҳимоя тизими ва кўркамлиги тақсинга лойиқ, бироқ камерасининг “иши”, рақиблариники билан солиштирилганда, ёмонроқ.\nТехник характеристикаси (модель E6683):\nЧипсет: Qualcomm Snapdragon 810 (MSM8994), 4 ядроли Cortex-A53 1,5 ГГц ва 4 ядроли Cortex-A57 2 Ггц\nЎрнатма хотира: 32 ГБ, microSD\nОперацион тизим: Android 5.1.1 асосидаги Xperia UI\nДисплей: 5,2 дюйма IPS, 1920 х 1080 нуқта, 428 ppi\nАсосий камера: 23 Мп, гибрид автофокус, чақноқ\nФронталь камера: 5,1 Мп\nАлоқа: GSM, HSDPA, LTE, Wi-Fi11ac, Bluetooth 4.1, NFC, GPS/ГЛОНАСС, A-GPS\nSIM: бир ёки иккиталик жой, nanoSIM\nАккумулятор: 2900 мАс, Quick Charge 2.0 тезкор қувватлаш\nОвоз: стерео динамика\nЎлчами: 72 x 146 x 3 мм\nВазни: 154 г\nwww.asaxiy.uz 3,378,200 сўм Сотиб олиш\n#Sony #Sony Xperia #Sony Xperia Z #Sony Xperia Z5 #флагмен #ҳимоя


Тўрт соат оёқда туриб… – Сурхон тонги\nБош саҳифа / Жамият / Тўрт соат оёқда туриб…\nФеврал 6, 2018\tЖамият Изоҳ қолдириш 771 Кўрилди\n“Термиз — Сариосиё”, “Сариосиё — Термиз” йўналиши бўйича йўловчи поезди кунига икки марта қатнаб, вилоятимизнинг шимолий туманлари аҳолиси оғирини енгил, узоғини яқин қилиб келмоқда.\nБунинг учун “Ўзтемирйўлйўловчи” АЖнинг Сурхондарё филиали раҳбарлари, муҳандис-техник ходимлари ва ишчи-хизматчиларига халқимиз номидан беқиёс миннатдорчилик билдирамиз. Кўпчиликнинг номидан гапираётганимга сабаб мен ҳам шу халқнинг вакилиман.\nШаҳарлараро йўналишларда қатнаётган шахсий автотранспорт воситаларининг кира ҳақи баланд. Шунинг учун кўпчилик, айниқса, талаба-ёшлар темир- йўл транспорти хизматидан фойдаланишга мажбур. Афсуски, кейинги пайтда шаҳарларароқатновчи “Термиз — Сариосиё”, “Сариосиё — Термиз” йўловчи поезди хизматидан кўплар норози бўлаётир. Сабаби битта: масалан, ҳар жума куни, туманлардан Термиздаги олий ва ўрта махсус ўқув юртларида таҳсил олаётган талабалар, ўқувчилар уйларига отланишади. Шанба-якшанба кунлари ҳам темир йўл вокзали йўловчилар билан тирбанд. Охирги пайтда тепловозларга аввалгидай бешта вагон эмас, балки учта вагон уланаяпти. Оқибатда вагонларда юз киши ўрнига 250-300 нафар йўловчи “ур-йиқит” билан чиқиб олаяпти. Чунки ҳамма кетаман, деб йўлга чиқади. Вагондаги икки кишилик ўриндиққа 4 нафар киши тиқилиб ўтиради. Қолганлар тик туриб кетишга мажбур. Тасаввур қилинг, Термиз станциясидан то Сариосиё станциясигача шаҳарлараро поезд камида тўрт соат йўл юради. Демак, тўрт соат, яна тирбанд жойда ўтириб эмас, оёқда тик туриб бориш қанчалар оғир.\nОёқда тик туриш, эҳтимол, ёшларга кўпам билинмас, бироқ йўловчилар орасида беморлар, ногиронлар, фахрийлар ва ёш болали аёллар ҳам борлигини эътиборга оладиган бўлсак, вагонлар сонини кўпайтириш лозимлиги ойдинлашади. Шу масалада вагон кузатувчиси (проводник)дан сўрасак, “Ўзтемирйўлйўловчи” АЖ маъмурияти томонидан қўшимча вагон ажратилмаяпти, айрим вагонлар Тошкентга таъмирлашга олиб кетилган, деган гапни айтди.\nАЖнинг Сурхондарё филиали раҳбарлари ушбу масалани токи “Ўзтемирйўлйўловчи” АЖ раҳбарлари олдига кўндаланг қилиб қўйишмас экан, йўловчи поездидаги тартибсизликлар ҳали бери тугамайди.\nОлдинги Кузатувчи эмас, иштирокчи бўлайлик\nКейинги Оила муқаддас, аёл мўътабар


Тому Тори: «Ўзбекистонлик дзюдочи Ватанимда шохсупага кўтарилса, икки хисса хурсанд бўламан!»\nЎзбекистон ва Япония давлатлари ўртасидаги дўстона алоқалар спорт соҳасида ҳам давом этмоқда.\nЖумладан, дзюдо ватани Япониядан келган тажрибали мутахассис, дунёга машҳур Кодокан мактаби тарбияланувчиси, халқаро йўриқчи (инструктор) Тому Тори ҳам ана шу ҳамкорлик доирасида қарийб ярим йилдан бери юртимизда фаолият юритмоқда. Кунчиқар юрт мураббийи фаолияти давомида орттирган тажрибасини барча ёш тоифасидаги терма жамоаларимиз аъзоларига улашмоқда.\n– Тому, Ўзбекистонга келишингиздан олдин юртимиз дзюдоси ҳақида фикрингиз қандай эди?\n– Ўзбекистонга илк бор 2002 йили келгандим. Ўшанда спортчи эдим. Ҳозир эса мураббий сифатида юртингизда бўлиб турибман. Таассуротлар жуда ҳам юқори. Оралиқдаги 18 йил ичида мамлакатингиз барча соҳаларда жуда катта ўсишга эришган. Бу нафақат менинг, балки Ўзбекистонга келаётган бошқа хорижликларнинг ҳам фикри. Энди бевосита саволингизга келсак, Ўзбекистон дзюдоси барча даврларда қитъа ва жаҳонда ўз ўрнига эга бўлган. Дунёда ҳам ўзбекистонлик дзюдочиларга алоҳида ҳурмат билан қарашади. Олимпиада ва жаҳон чемпионатларида дзюдочиларингиз медаллар учун даъвогарлар қаторида эътироф этилади.\n– Сиз дунёга машҳур Кодокан мактабида дзюдо сир-асрорларини ўргангансиз. Шахсан ўзингиз Ўзбекистонга қайси дзюдо мактаби услубини олиб кирмоқчисиз?\n– Бу ерга Янги йил арафасида келганман. Шундан сўнг терма жамоамиз кўплаб хориж йиғинлари, Гран-При ва Катта Дубулға турнирларида иштирок этди. Табиийки, мусобақа ва йиғинлардан ташқари вақт жуда кам бўлди. Ҳозиргача иккитагина вилоятда бўлдим. Охиргиси Сирдарё вилоятида ўтказилган ўсмирлар ўртасидаги Ўзбекистон чемпионатини бевосита кузатганим эди. Шундан келиб чиқиб айтадиган бўлсам, менда юртингиз дзюдосини ичкаридан туриб кўриш ва таҳлил қилиш учун тўлиқ имконият бўлмади. Очиғи, асосий урғу Олимпиадага қаратилгани боис болалар дзюдосига эътибор қарата олмадим. Энди фурсати келганда, карантинга тушиб қолдик. Мен бу ерга Ўзбекистон дзюдоси ривожига ёрдам бериш учун келганман. Ўйлайманки, бу миссияни шараф билан уддалайман. Сиз айтгандек, Кодокан мактабида олган билимларим, спортчилик фаолиятим давомида орттирган тажрибаларимни маҳаллий ёшларга улашаман.\n– Юртимиз дзюдочиларидан кимларни алоҳида эътироф этган бўлардингиз. Умуман, Ўзбекистон дзюдоси келажагини қандай кўряпсиз?\n– Ўзбекистон терма жамоасининг ҳар бир аъзосини кучли деб ҳисоблайман. Алоҳида бир дзюдочини айтмаган бўлардим. Бугунги кунда Олимпиада рейтингига қарайдиган бўлсак, йигитларимизнинг бари Токиога бориш рейтинг поғоналарида туришибди. Тўғри, коронавирус пандемияси сабаб Олимпиада кейинги йилга қолдирилди. Табиийки, мусобақалар ҳам кўчирилди. Карантин бутун дунё дзюдочиларининг бугунги ҳолатига таъсир ўтказмасдан қолмайди. Энг муҳими, Олимпия ўйинлари йўлланмасини қўлга киритиш ва дзюдо ватанида шохсупага кўтарилиш керак. Шунда биз мураббийларнинг иши кўзга кўринади. Ўз ўрнида биз вазифамизни бажарган бўламиз. Ўзбекистонлик дзюдочи менинг Ватанимда шохсупага кўтарилса, икки хисса хурсанд бўламан. Бизнинг бош мақсадимиз – ютиш эмас, ютқазмаслик! Табиийки, ютқазмаган спортчи чемпионлик сари дадил одимлайди. Биз терма жамоа дзюдочиларини ютқазмасликка ўргатяпмиз.\n2022 © O'zbekistonning fextavonie federatsiyasi.


Тошкентда олимпиячиларни муносиб кутиб олишга тайёргарлик кўрилмоқда\n17:22 / 23.08.2016 19705\nЎзбекистон Олимпия терма жамоаси аъзолари бугун соат 20-00да Тошкентга етиб келади. Уларни Тошкент халқаро аэропортида тантанали кутиб олиш маросимига тайёргарлик кўрилмоқда.\nЎзбекистон республикаси Олий ва ўрта махсус таълим вазири ўринбосари Б. Усмонов Тошкент шаҳрида жойлашган барча олий таълим муассасалари ректорларига кутиб олиш маросимида талаба ёшлар (масъул этиб бириктириилган ўқитувчилар ҳамроҳлигида) иштирок этишини таъминлашни кўрсатма берган.\nКутиб олувчилар Тошкент шаҳрининг Нукус ва Ойбек кўчаларининг икки тарафида, ёрқин либосларда бир қатор бўлиб жойлашиши кўзда тутилган.\nДелегациясини аэропортдан керакли манзилгача етказиш учун махсус тайёргарлик кўрилмоқда. Тошкентга буюртма орқали олиб келинган икки қаватли Higer автобуслари олимпиячиларни кутиб олишга шай ҳолатга келтирилмоқда.\n«Sports.uz» нашри олимпиячиларни кутиб олишга тайёрланаётган автобуслар фотосуратларни тақдим қилди.\nЭслатиб ўтамиз, Рио-2016 олимпиадасида ўзбекистонлик спортчилар тарихдаги энг яхши натижани кўрсатиб, 4 олтин, 2 кумуш ва 7 бронза медалини қўлга киритишди ҳамда 207 делегация қатнашган олимпиаданинг умумий рейтингида 21-ўринни эгаллади. Бу МДҲ мамлакатлари ичида Россиядан кейинги иккинчи, Осиё мамлакатлари қаторида эса Хитой, Япония ва Жанубий Кореядан кейинги тўртинчи натижа бўлди.\nДунёнинг энг яхши аэропортлари маълум қилинди\nУкраинадаги аэропортлардан бирининг асфальти сотувга қўйилди


Рақамлар тилга кирганда… – oliymahad.uz\nИнтернет маълумотларига назар соладиган бўлсак, сайёрамиз аҳолиси 7111 тилда сўзлашаркан. Ана шу тилларнинг атиги бир фоизида (70 тилда) Ер шари аҳолисининг 90 % гаплашади. Қолганлари жуда кам миқдорда аҳоли гаплашадиган, йўқолиб кетиш арафасида турган тиллардир. Ҳар икки ҳафтада Ер юзида битта тил умуман йўқолиб кетмоқда.\nҚувонарлиси шуки, бизнинг ўзбек тилимиз ана шу барқарор 0.5 фоизга киради. Ўзбек тилида Ер юзида 40 миллиондан ортиқ аҳоли гаплашади. Бу Ер юзида ҳар 200 нафар одамдан бири ўзбек тилида сўзлайди, деганидир. Бошқача қилиб айтадиган бўлсак, ўзбек тили сўзлашувчилар сонига кўра сайёрамизда энг кенг тарқалган 40 тилдан биридир. (Бу тилларнинг ҳар бирида камида 30 миллион аҳоли гаплашади).\nКўриниб турибдики, ўзбек тилининг мақоми халқаро миқёсда ҳавас қиладиган даражада. Бугун бу тил мамлакатимизнинг давлат тили бўлибгина қолмай, қўшни Афғонистоннинг расмий тилларидан бири ҳособланади. Бу мамлакат шимолидаги саккизта вилоят аҳолисининг катта қисмини ўзбеклар ташкил қилади.\nРасмий маълумотларга кўра, қўшни Тожикистон аҳолисининг 13 % и, Қирғизистоннинг 15 %и, Қозоғистоннинг 4 %и, Туркманистоннинг 6 %и ўзбек тилида гаплашади. Бундан ташқари, Туркия, Хитой, Эрон, Россия, АҚШ, Швеция, Латвия, Украина, Мўғулистон сингари мамлакатларда ҳам ўн минглаб миллатдошларимиз яшайди.\nШу ўринда, жаҳонда мавжуд тиллар ҳақида баъзи қизиқарли маълумотлар келтириб ўтамиз:\nхозирги кунда дунё миқёсида 5000 га яқин тил ва шеваларда гаплашилинади. Шулардан 845таси Ҳиндистон ҳиссасига тўғри келади;\nинглиз ва хитой тилларидан сўнг дунёдаги энг кенг тарқалган ва энг кўп гаплашилинадиган тил бу Испан тилидир;\nҳозирги кунда дунёда йигирма бешта турли алфабетлардан фойдаланилади;\nдунёдаги энг кўп харфлардан ташкил топган тил бу Комбоджа тилидир. Ушбу тилда оз эмас кўп эмас 72 харф мавжуд;\nВэтнамликларнинг тили бўлмиш Сэданг тили дунёдаги энг кўп унлилар мавжуд тил сифатида эътироф этилади. Ушбу тилда 55 та унли товушлар бор;\nэнг кам унли товушли тил эса Абхазия тили деб юритилади. Унда атиги 2 та унли товуш бор;\nАҚШнинг Миннэсота штатидаги Шимолий Америка ҳиндуларининг “Чиппэва” деб аталувчи тилида 6000 та феъл замонлари бор;\nжаҳон тилларининг ҳеч бири “а” унлисисиз мавжуд ҳам машҳур ҳам эмаc, яъни дунё тилларининг барчасида “а” харфи мавжуд.\nДилшод Насиров тайёрлади.\n1096500cookie-checkРақамлар тилга кирганда…no\nОлдингиҲадисни инкор қилувчиларнинг даъволари ва уларга раддиялар (6-фасл)КейингиИшқингизда йиғлайин…


Биотехнологик ўсимлик навлари халқ саломатлиги ва иқтисодий барқарорлик кафолати\nФан 20 ноябр 2020 1595\nГеном ва генетик хилма-хилликни ўрганиш бўйича фундаментал, амалий ва инновация ишларини амалга ошириш, қишлоқ хўжалиги экинлари, доривор ва техник ўсимликлар тузилиши ҳамда фаоллигини ўрганиш, уруғчилик билан боғлиқ ишлар, уларни турли шароитда синаш ҳамда ишлаб чиқаришга татбиқ қилиш бугунги куннинг муҳим вазифасидир.\nЎзбекистон Фанлар академияси ҳузуридаги Геномика ва биоинформатика маркази томонидан замонавий ген ва ҳужайра муҳандислиги, геном ва виртуал селекция дастурларини ишлаб чиқиш ҳамда улардан фойдаланиб, атроф-муҳит ва одамлар учун хавфсиз, касаллик ва зараркунандаларга чидамли, турли тупроқ-иқлим шароитига мос янги ўсимлик навларини яратиш борасида муайян ишлар амалга оширилмоқда. Бундан ташқари, марказда қишлоқ хўжалиги соҳасининг янги йўналишларида ҳам илмий ишлар олиб бориляпти.\nБугунги кунда марказда 6 та лаборатория ва 2 та — Персоналлаштирилган қишлоқ хўжалиги экинларини ўрганиш ҳамда Генетик ўзгартирилган организмлар ва уларнинг маҳсулотларини таҳлил қилиш бўйича миллий мувофиқлаштириш маркази бўлими фаолият юритмоқда.\nШунингдек, марказ қошида махсус уруғчилик хўжалиги, иссиқхона, фитотрон ва гермоплазма каби ноёб объектлар мавжуд.\nМарказ фаолияти давлатимиз раҳбарининг 2017 йил 10 февралдаги “Геномика ва биоинформатика соҳасида фундаментал ва амалий тадқиқотларни, шунингдек, инновация ишларини ривожлантиришга доир қўшимча чора-тадбирлар тўғрисида”ги қарори асосида қайта ташкил этилди, геномика ва биоинформатикани янада ривожлантириш бўйича ишлар жадаллашиб, янги босқичга кўтарилди.\nЛабораторияларда ҳужайралардан кўпайтирилган пахта, буғдой, узум ниҳоллари, ген-нокаут усули билан яратилган “Порлоқ” туркумидаги тезпишар, ҳосилдор пахта навлари ўрин олган.\n— Марказ олимлари томонидан ғўзани фитохром А1 гени учун биринчи маротаба ген-нокаут технологияси ишлаб чиқилди. Унга АҚШ, Хитой, Миср, Россия ва Ҳиндистонда патент олинган, — деди Геномика ва биоинформатика маркази директори ўринбосари Забардаст Бўриев. — Яратилган технология бир вақтнинг ўзида ғўзанинг қатор фойдали хусусиятларини ижобий томонга ўзгартирди. Ушбу технология ёрдамида ғўзанинг узун толали ва сифатли, эрта пишар, серҳосил, қурғоқчилик ва шўрга чидамли янги “Порлоқ” нави яратилди. Янги нав ўрта толали ғўза бўлишига қарамай, унинг толаси сифати ингичка толали ғўзага деярли ўхшаш.\nРеспубликамизнинг Сурхондарё, Қашқадарё, Бухоро, Самарқанд, Жиззах, Сирдарё ва Тошкент вилоятлари “Порлоқ” ғўза навини етиштириш учун энг мақбул ҳудудлар саналади. “Порлоқ” ғўза нави кескин ўзгарувчан, турли хил ноқулай иқлим шароитларга чидамлилиги билан бошқа навлардан ажралиб туради. Шунингдек, бошқа ғўза навларига нисбатан 18-20 фоиз кўп ҳосил беради. Тола сифати дунё бўйича ўрта толали ғўза навлари орасида энг юқори ўринда туради.\nСурхондарё ва Қашқадарё вилоятларида, айниқса, июнь ва июль ойларида об-ҳаво кескин исиб кетиши натижасида ғўза ҳосили тўкилиши кузатилади. “Порлоқ” ғўза нави эса агротехник тадбирлар ўз вақтида бажарилмаса ҳам, шона ва гулларини сақлаб қола олади. Бир туп ғўза 30-40 тагача гуллаши мумкин.\nМаркерларга асосланган селекция технологияси қисқа вақт ичида ғўзанинг янги навларини яратиш имконини беради. Марказ олимлари ушбу технология ёрдамида ғўзанинг серҳосил, тола сифати юқори ҳамда машинада теришга қулай бўлган “Равнақ-1” ва “Равнақ-2” навларини яратди. Улар дунё миқёсида маркерларга асосланган селекция ёрдамида яратилган биринчи нав саналади. Бу навларни айни пайтда тижоратлаштириш ишлари амалга оширилмоқда.\nАнъанавий селекция усулларини қўллаб, янги ғўза навларини яратиш машаққатли меҳнат, узоқ вақт ва кўп маблағ талаб этади. Бундай ҳолларда селекция жараёни ҳатто 20-25 йилгача чўзилиши мумкин.\nЮқорида келтирилган муаммоларни бартараф этишда анъанавий селекция усулларини геном-технологиялари ва молекуляр селекция усуллари билан бойитиш муҳим аҳамиятга эга.\nМутахассисларнинг таъкидлашича, ўсимликларда ҳам вирус бўлади. Масалан, узум узоқ йил яшагани учун йиллар давомида унда вирус йиғилиб боради. Уруғ агар кичик ҳужайрадан олинганда, вирусдан холи, қилиб ўстириш мумкин. Шунда узумнинг ҳам ҳосилдорлиги ошади, ҳам мазаси ширин бўлади. Шу боис, фермерлар бу шаклда ўстириладиган ўсимлик турларига қизиқади.\nГен-нокаут технологияси ёрдамида яратилган буғдойнинг “Баркамол” нави эътиборга молик изланишлардан. Синов жараёнида бўлган ушбу навдан ҳосилдорликни 30 фоизгача кўтариш мумкин.\nҒўзанинг вилт касаллигига чидамли “Бардош” нави ҳам бор. Вилт ҳар йили дунёда ғўзанинг кўп миқдорда нобуд бўлишига олиб келади. Янги яратилган технология вилт замбуруғини ғўза ичига киришига йўл қўймайди ва бунинг натижасида ўсимлик ҳимояланади.\nЯнги авлод SNP (Single Nucleotide Polymorphism — Ягона Нуклеотидлар Полиморфизими) маркерларининг яратилиши SNP-чип технологиясининг вужудга келишига асос бўлди. SNP-чип технологияси бугунги кунда генларни карталаштириш соҳасида қўлланилаётган энг самарали усуллардан бири ҳисобланади. Марказ ва АҚШ олимлари ҳамкорлигида ғўзанинг фузариоз вилт касаллигига чидамли генларини аниқлашда SNP-чип технологиясини қўллаш борасида тадқиқотлар олиб борилмоқда.\nШунингдек, картошканинг фитохром Б гени фаолиятини ген-нокаут технологияси ёрдамида сусайтириш натижасида ҳосилдорликни 26 фоизга оширишга эришилди. Ҳозир картошканинг янги навлари синовдан ўтказилмоқда.\nБиология фанининг янги йўналишларидан бири бўлган “генлар инженерлиги” жадал суръатларда ривожланиб бормоқда. Ўсимлик генларини мақсадли тарзда ўзгартирилиши, уларнинг фаолиятини кучайтириш ва сусайтириш, бир организмдан иккинчисига кўчириб ўтказиш ҳамда алмаштириш ва ҳатто “ўчириб” қўйиш каби илғор усуллари кенг жорий этилмоқда.\nАна шундай ген-муҳандислик тадқиқотлари асосида яратилган янги навларни ишлаб чиқиш, синаш ва тажриба хўжалигига олиб киришни самарали ташкил этиш учун марказ ҳудудида иссиқхона барпо этилган. Энг замонавий асбоб-ускуналар билан жиҳозланган иссиқхонада томчилатиб суғориш тизими, автоматик бошқарув пульти мавжуд.\nИссиқхонада синовдан ўтказилиб, экологик хавфсизлиги ўрганилган, генетик жиҳатдан турғунлаштирилган янги, яъни гени ўзгартирилган навлар халқ саломатлиги ва иқтисодий барқарорлигини таъминлашга хизмат қилмоқда.


Депутатлар ҳукумат аъзолигига номзодларни маъқулладилар » Muzlik.uz - O‘zbekiston yangiliklari\n22 январ куни Ўзбекистон Республикаси Олий Мажлисининг Қонунчилик палатаси мажлисида Вазирлар Маҳкамаси аъзолигига номзодлар кўриб чиқилди ва тасдиқланди, дея хабар беради «Газета.uz» мухбири. Номзодлар рўйхати парламент томонидан 21 январда бош вазир лавозимига тасдиқланган Aбдулла Aрипов томонидан тақдим этилди. Номзодлар бунга қадар парламент қуйи палатасининг тегишли қўмиталарида, сўнгра бешта сиёсий партиялар фракцияларида кўриб чиқилган. "Газета.uz"да реклама Учрашувда номзодларнинг ҳар бири иш режасини тақдим этди. Кейин савол-жавоблар бўлиб ўтди. Вазирлар Маҳкамаси аъзолари президент томонидан тасдиқланганидан кейин ўз вазифаларини бажаришга киришадилар. Вазирлар Маҳкамаси аъзолари Ўзбекистон Республикаси Бош вазирининг биринчи ўринбосари лавозимига — Раматов Ачилбай Жуманиязович; Ўзбекистон Республикаси Бош вазирининг ўринбосари — молия вазири лавозимига — Кучкаров Джамшид Анварович; Ўзбекистон Республикаси Бош вазирининг ўринбосари — Ўзбекистон Республикаси Туризмни ривожлантириш бўйича давлат қўмитаси раиси лавозимига — Абдухакимов Азиз Абдукахарович; Ўзбекистон Республикаси Бош вазири ўринбосари — Ўзбекистон хотин-қизлар қўмитаси раиси лавозимига — Баситханова Эльмира Иркиновна. Вазирлар Транспорт вазири лавозимига — Ганиев Эльяр Мажидович; Қурилиш вазири лавозимига — Закиров Батир Иркинович; Уй-жой коммунал хизмат кўрсатиш вазири лавозимига — Салиев Музаффар Холдарбаевич; Иқтисодиёт ва саноат вазири лавозимига — Ходжаев Батир Асадиллаевич; Бандлик ва меҳнат муносабатлари вазири лавозимига — Хусанов Нозим Бахтиёрович; Инвестициялар ва ташқи савдо вазири лавозимига — Умурзаков Сардор Уктамович; Энергетика вазири лавозимига — Султанов Алишер Саидаббасович; Қишлоқ хўжалиги вазири лавозимига — Ходжаев Жамшид Абдухакимович; Сув хўжалиги вазири лавозимига — Хамраев Шавкат Рахимович; Адлия вазири лавозимига — Давлетов Русланбек Куролтаевич; Олий ва ўрта махсус таълим вазири лавозимига — Маджидов Ином Уришевич; Халқ таълими вазири лавозимига — Шерматов Шерзод Хотамович; Мактабгача таълим вазири лавозимига — Шин Агриппина Васильевна; Соғлиқни сақлаш вазири лавозимига — Шадманов Алишер Каюмович; Жисмоний тарбия ва спорт вазири лавозимига — Набиев Дилмурод Хамидуллаевич; Инновацион ривожланиш вазири лавозимига — Абдурахмонов Иброхим Юлчиевич; Ахборот технологиялари ва коммуникацияларини ривожлантириш вазири лавозимига — Садиков Шухрат Мухамаджанович; Маданият вазири лавозимига — Назарбеков Озодбек Ахмадович; Мудофаа вазири лавозимига — Курбанов Баходир Низамович; Ички ишлар вазири лавозимига — Бобожонов Пўлат Раззақович; Ташқи ишлар вазири лавозимига — Камилов Абдулазиз Хафизович. Давлат қўмиталари раислари Экология ва атроф-муҳитни муҳофаза қилиш давлат қўмитаси раиси лавозимига — Кучкаров Бахром Тулкинович; Мудофаа саноати давлат қўмитаси раиси лавозимига — Исмоилов Ойбек Ортикович; Давлат статистика қўмитаси раиси лавозимига — Бегалов Баҳодир Абдусаломович; Давлат солиқ қўмитаси раиси лавозимига — Мусаев Бехзод Анварович; Давлат геология ва минерал ресурслар қўмитаси раиси лавозимига — Исламов Бобир Фархадович; Давлат божхона қўмитаси раиси лавозимига — Азимов Муротжон Бердиалиевич; Ер ресурслари, геодезия, картография ва давлат кадастри давлат қўмитаси раиси лавозимига — Абдуллаев Абдушукур Хамидович; Ўрмон хўжалиги давлат қўмитаси раиси лавозимига — Бакиров Низомиддин Жалилович; Ветеринария ва чорвачиликни ривожлантириш давлат қўмитаси раиси лавозимига — Норқобилов Бахромжон Тураевич; Саноат хавфсизлиги давлат қўмитаси раиси лавозимига — Гулямов Бахтиёр Вахабович номзоди маъқулланди.\nДепутатлар меҳнат вазири лавозимига номзодни маъқуллади


Халқаро Қизил Хоч қўмитаси Қирғизистонда ҳибсга олинганларни бориб кўриш рухсатини сўрамоқда - BBC News O'zbek\nХалқаро Қизил Хоч қўмитаси Қирғизистонда ҳибсга олинганларни бориб кўриш рухсатини сўрамоқда\nImage caption Халқаро Қизил Хоч қўмитаси раҳбари Ўшдаги вайронагарчиликларни бориб кўрган ва Қирғизистон ҳисбхоналаридаги маҳбуслар аҳволини ўрганиш рухсатини сўрамоқда\nҚирғизистонга сафар қилган Халқаро Қизил Хоч қўмитаси раҳбари Якоб Келленбергер президент Роза Ўтинбоевадан мамлакат жанубидаги зўравонликларга алоқадор кўрилиб, ҳибсга олинган барча тутқунлар билан учрашишга рухсат берилишини сўради.\nСешанба куни Ўшга сафар қилган жаноб Келленбергер зўравонликларнинг оқибатларидан даҳшатга тушганини айтган эди.\nҚирғиз расмийлари ҳодисаларга алоқадорликда гумон қилинган ўнлаб шахсларнинг ҳибсга олинганини маълум қилишган.\nУлар орасида Жалолободлик журналист Улуғбек Абдусаломов, инсон ҳуқуқлари фаоли Азимжон Асқаров, шунингдек, Қирғиз-Ўзбек Университети ректори ва маҳаллий имом ҳам бор.\nҚизил Хоч қўмитасининг Ўшдаги вакили Пъер Эммануел Дюкрюенинг Би-би-сига айтишича, одата Қизил Хоч қўмитаси ҳибсдаги инсонларнинг тақдири борасида ҳукумат билан икки томонлама иш олиб боради ва қўмита раҳбари бу масалани Роза Ўтинбаева билан муҳокама қилганининг сабаби ҳам ана шунда.\nҲамкорлик икки томонлама олиб борилгани ва махфий бўлгани учун музокаралар тафсилотлари оммага ошкор этилмайди, деб айтди қўмита вакили.\nУнга кўра, ҳибсга олинганлар борасида асосий хавотирлар улар сақлаб турилган шароитлар ва умуман, ҳибс остида бўлган вақтлари ўртага чиқиши мумкин бўлган барча жиҳатлар билан боғлиқ.\nВа бу ҳолат нафақат жанубдаги зўравонликлар билан боғликликда ҳибсга олинганлар, балки, Қирғизистондаги ҳамма ҳибсхоналарда ушлаб турилган гумон остидаги шахсларга таалуқлидир.\nҚизил Хоч қўмитасига кўра уларда мамлакат жанубидаги зўравонликларга алоқадор, дея кўрилиб ҳибсга олинганлар сони ҳақида маълумот йўқ ва шу вақтгача уларнинг биронтасини бориб кўриш имкони бўлмаган.\nҚўмитага кўра, ҳозирда ҳибсхоналарни бориб кўриш учун янги ҳукумат билан янги келишувга эришиш керак, чуник аввалги ҳукумат томонидан берилган рухсат ўз кучини йўқотган. Бу каби рухсатни олиш эса муайян вақт талаб қилади.\nАввалроқ 13 июн куни ҳисбга олинган инсон ҳуқуқлари ҳимоячиси Азимжон Асқаровнинг Жалолобод вилоятининг Бозорқўрғон туман милициясида сақланаётгани ва қийноқларга тутилаётганини ҳақида унинг адвокати хабар қилганди.\nАзимжон Асқаровга ҳокимият вакилларининг қонуний талабларига бўйсунмаслик ҳамда миллий низо қўзғаш айблари қўйилган.


Мотоцикл ҳайдашни бошлаганлар учун 20та маслаҳат | LifeHaq.uz\nДоим ҳимоя қилувчи кийим-бошдан фойдаланинг. Керакли жиҳозлар – шлем, қўлқоплар, мотоботлар, тизза ҳимояси мосламалари ва ҳимояланган мотокуртка, ёки “тошбақа”. Ҳаттоки 100 метр юришга ҳам шлем кийишга эринманг. Бир сония ичида йўлда нима содир бўлиши мумкинлигини ҳеч ким билмайди.\nМуҳим йўлга чиқишдан аввал мотоциклни кўздан кечиринг: тормозлар, тросчалар, уланиш, ёруғлик сигналлари, шиналар шикастланмагани. Мой ва шиналардаги босим даражасини мунтазам назорат қилинг.\nҲайдаш кўникмаларини доимий равишда такомиллаштиринг. Фавқулодда тормоз бериш ва маневр қилиш қобилияти ҳаётингизни қутқариши мумкин. Бироқ унутманг, бу кўникмаларни йўлда қўллашингизга тўғри келса, демак қайсидир омилни ҳисобга олмасдан, шу вазиятнинг юзага келишига ўзингиз сабаб бўлгансиз. Тўғри хавфсиз ҳайдаш эса фавқулодда вазиятларга қарши курашишни эмас, уларнинг олдини олишни назарда тутади.\nТезлик режимига амал қилинг. Аксарият ҳолларда юқори тезликда қулаш кўпинча ўлим билан тугайдиган жароҳатларга сабаб бўлади.\nЎзингизга мутлақ ишончни ҳис қилмасангиз йўловчи олманг. Эслаб қолинг, тормоз йўли ошади, бурилишларда тезлик камаяди – мотоциклни бир ўзингиз ҳайдагандагидек назорат қила олмайсиз. Йўлга чиқишдан аввал ҳаракатланиш чоғида иккинчи одам нима қилиши кераклиги ва нималар мутлақо тақиқланганлиги ҳақида кўрсатмалар беринг. Иккинчи одамда доим ҳимоя кийим-боши борлигини назорат қилинг. Тезликни камайтиринг ва диққатни оширинг – ҳозир фақат ўзингиз эмас, бошқа одам учун ҳам жавобгарсиз.\nМасофани сақланг! Унутманг, мотоциклнинг тормоз йўли автомобилнинг тормоз йўлидан узунроқ, яъни масофа сақламасдан кетаётганингизда олдингиздаги транспорт воситаси кескин тормоз берадиган бўлса, унинг багажнигига кириб кетасиз. “Ярим тезлик” масофаси хавфсиз ҳисобланади, яъни соатига 60 километр тезликда кетаётган бўлсангиз, масофа 30 метр, соатига 90 километр тезликда масофа 45 метр бўлиши керак.\nЎзингиз ҳаракатланаётган йўлакда етакчи ҳолатни эгалланганг. Йўлакнинг ўртасидан юриш тавсия этилмайди, бу ерда чиқиндилар ва мой доғлари бўлиши мумкин. Лекин енгил автомобиль ҳайдовчиларида сиз билан бир йўлакка тиқилиш истаги юзага келмаслиги учун четдан ҳам юрманг. Бу ҳолат сизни йўл четига ёки қарама-қарши томонга “итариб чиқаришга” сабаб бўлиши мумкин.\nТрамвай излари ва бошқа исталган тўсиқлардан максимал даражада тўғри бурчак остида ўтинг. Акс ҳолда, қулаш эҳтимоли баланд. Шунингдек, трамвай излари, уларнинг атрофидаги резина қопламада ва белгиларнинг чизиқларида тормоз берманг. Уларда уланиш коэффициенти йўл қопламасига нисбатан анча бўлгани сабабли ғилдираклар айланиб кетиши мумкин.\nБурилишдан аввал тезликни камайтиринг ва бутун бурилишдан ўтадиган узатишни танланг. Бурилишда тормоз бериш мотоцикл устидан назоратнинг йўқолишига сабаб бўлиши мумкин.\nФақат кетаётган жойингизга қаранг. Бошқача қилиб айтганда, мотоцикл доим сизнинг нигоҳингиз қаратилган жойга боради. “Бурилишдан қараш билан ўтиш” одатини машқ қилинг. Масалан, йўлга югуриб чиққан итга қарасангиз, у билан тўқнашишдан қочолмайсиз.\nЙўл-транспорт ҳодисалари орасида энг кенг тарқалгани – автомобилларнинг ҳовлилар ва уйга туташ ҳудудлардан чиқишидир. Тор йўлдан юрганда барча кириш/чиқиш жойларини назарда тутинг ва фавқулодда тормоз беришга тайёр туринг.\nТураргоҳдаги ҳамда тирбандликда турган автомобилларнинг ғилдираклари қаерга қаратилганига эътибор беринг. Агар ғилдираклар ташқарига қайрилган бўлса, автомобиль кутилмаган маневрни бажариб, бирдан олдингизда пайдо бўлиши эҳтимоли мавжуд. Жойида турган ёки қарама-қарши ҳаракат йўлагининг четки чизиғида тормоз бераётган автомобиллар ҳам шулар жумласидандир. Ҳайдовчи бурнингиз тагида бурилишни амалга ошириши ва оқибатлар ҳалокатга олиб келиши мумкин.\nТирбандликда ҳаракатланганда ҳайдовчи ёки йўловчи ёнида мотоцикл тургани эҳтимолини ўйламасдан бирдан эшикни очиб юбориши хавфи мавжуд. Ҳеч қачон соатига 15-20 километрдан ортиқ тезликда юрманг. Яна бир хавф – машиналар оқими турганида пиёдалар доим белгиланмаган жойдан ўтишга ҳаракат қиладилар ва бирдан олдингиздан чиқиб қолишлари мумкин. Йўл четида турган автомобилларга ёпишманг – уларнинг эшиклари ҳам ўйламасдан ва кутилмаганда очилади.\nОқим орасида ҳаракатланганда атрофдаги вазиятни назорат қилиб, автомобиллар хавфли масофага яқинлашишига йўл бермаган ҳолда, оқим тезлиги билан юрган маъқул. Оқим тезлигидан 20 фоизга кўпроқ тезликда юриш мумкин, аммо бу вазиятда йўл ҳаракати иштирокчиларининг аксариятига кўринмай қолишингизни унутманг ҳамда буни масофани, ён томон интервалини танлашда ва маневрларни амалга оширишда ҳисобга олинг.\nЙўл ҳаракатининг бошқа иштирокчилари учун кўринарли ва тушунарли бўлишни ўрганинг. Ёруғлик жиҳозларининг созлиги, мотоциклнинг қўшимча ёритилиши, ёрқин нимча ва ёруғликни қайтарувчи элементлар, бу – сизнинг пассив хавфсизлигингиз.\nУниверсал маслаҳат – тезликни камайтиринг. Айниқса автомобиллар оқимида трасса бўйлаб кетмаётган бўлсангиз. Оқим тезлигидан паст тезликда юриш хавфли. Фожиага олиб келиши мумкин бўлган “парвоздан” эмас, мотоцикл ҳайдаш жараёнининг ўзидан завқ олинг.\nМеталл йўл тўсиқлари ёнида ҳаракатланишдан сақланинг. Одатда, улар мотоцикл ҳайдовчилари хавфсизлиги ҳисобга олмасдан ишланган бўлади ва уларда ҳимоя тасмаси бўлмайди. Бундай тўсиққа, ҳаттоки ўртача тезликда урилганда ҳам мотоцикл ҳайдовчиси ўта оғир жароҳатлар олади.\nОлдинда кетаётган транспорт воситаларининг ҳар қандай тормоз бериши тезликни камайтириш учун сигналдир. Эҳтимол, олдинда пиёдалар ўтиш йўлаги бўлиб, автомобиллар пиёдаларни ўтказиб юбориш учун тўхтаётгандир. Эҳтимол, улар бурилаётган транспорт воситасининг маневрини кутиш учун тўхташгандир. Нима бўлганда ҳам тўхтагунча тезликни камайтиринг. Сиз ҳеч қандай хавфни кўрмаётган бўлсангиз, у мавжуд эмас дегани эмас.\nЁдда тутинг – тўғри ҳаракатланишдан ҳар қандай четга оғиш маневр ҳисобланади. Айтишларича, “ўз йўлагинг чегарасида” ҳар қандай ҳаракатлар қилиш мумкин экан. Бу нотўғри. Тўғри чизиқдаги ҳаракатдан ҳар қандай оғишда ушбу маневрнинг хавфсизлигига ишонч ҳосил қилишингиз керак.\nДоим “кутилмаганга тайёр туриш” ҳолатида бўлинг. ЙТҲ роликларини томоша қилинг, уларга сабаб бўлган хатоларни таҳлил қилинг. Йўлдаги бир қарашда мутлақо хавфсиз вазият сониялар ичида ўзгариши мумкин.\n04/11/2020 17:40:00 22 0 Манба: motocitizen.ru


Харидордан узр сўради\nС начала работы biznes-daily.uz 8 069 243\nГлавная "ISTE'MOLCHI" Харидордан узр сўради\nТошкент вилояти Ўртачирчиқ туманидаги, Тошкент йўли кўчасида яшовчи Жавлон Жумақуловнинг Ўзбекистон Истеъмолчилар ҳуқуқларини ҳимоя қилиш жамиятлари федерациясига ёзган шикоят аризаси жорий йил 14 июнь куни Олмазор тумани ИҲҲҚЖга келиб тушди. Унда баён қилинишича, истеъмолчи Олмазор туманида жойлашган “Arba.uz” интернет дўконидан Xiaomi Redmi Note 4X 64 gb (Black) Snapdragon русумли мобил алоқа телефонига буюртма берган ва 1 417 500 сўм тўлаган. Аммо истеъмолчига бошқа русумли телефон етказиб берилган.\nЖамиятимиз ходимлари шикоят аризасида қайд этилган ҳолат юзасидан жойига чиқиб ўрганиш ўтказишди. Тадбиркор билан суҳбатлашилганда “Arba.uz” интернет дўконнинг мижозлар билан ишлаш бўлими бошлиғи ҳамда харидор ўртасида тушунмовчилик юзага келгани маълум бўлди. Дўкондор бўлиб ўтган ҳолат учун истеъмолчидан узр сўради ҳамда қисқа вақт ичида унинг пулини тўлиқ қайтарди.\nОлмазор тумани ИҲҲҚЖ


Унли Товушлар ҳақида — У ким, бу нима — QOMUS.INFO\nQOMUS.INFO > У ҳарфи > УНЛИ ТОВУШЛАР\nУНЛИ ТОВУШЛАР — оғиз ва буғиз бушлиғида ҳеч қандай тўсиққа учрамай ҳосил бўладиган, таркиби овоздан иборат (шовқин деярли иштирок этмайдиган) товушлар. Ҳар бир тил ўзига хос унлилар тизимига эга. Тилдаги унлилар тизими вокализм (лот. vocalis — унли товуш) дейилади. Унли товушлар сони турли тилларда турличадир. Мас, ҳоз. ўзбек адабий тилида Унли товушлар 6 та булса, бошқа туркий тилларда 8 та, 10 та ва ундан ҳам ортиқдир. Бу миқдор рус тилида 5 тани, француз тилида эса 18 тани ташкил этади.\nУнли товушлар бир неча жиҳатдан тасниф этилади. Бу таснифларнинг ўзбек тилидаги 6 та унли фонема (и, э, а, о, у, ў) мисолида кўриб чиқиш мумкин. Унлилар дастлаб тилнинг ҳаракати ва лабнинг ҳолати (иштироки) нуқтаи назаридан турларга ажратилади. Тилнинг ҳаракатида 2 ҳодиса фарқланади: тилнинг ётиқ (ёнлама) ҳаракати; тилнинг тик (вертикал) ҳаракати. Тилнинг ётиқ (ёнлама) ҳаракатида ҳосил бўлиш ўрнига кўра унлилар 2 турга бўлинади: тилолди (ёки олд қатор) унлилари — и, э, а ҳамда тилорқа (ёки орқа қатор) унлилари — о, у, ў. Тилнинг тик ҳаракатига кўра Унли товушлар 3 турга бўлинади: юқори кўтарилиш унлилари (и, у), ўрта кўтарилиш унлилари (э, ў), қуйи кўтарилиш унлилари (а, о).\nЛабнинг ҳолати (иштироки)га кўра унлилар 2 га бўлинади: лабланган унлилар (у, ў) ва лабланмаган унлилар (и, э, а, о). Лабланган унлилар талаффуз қилинган вақтда лаблар фаол иштирок этади: лаб чўччайиб, олдинга чиқади, думалоқ шакл олади. Лабланмаган унлилар талаффузида лаблар иштирок этмайди ёки лаблар иштироки пассив бўлади.\nТовушнинг ҳосил бўлишида кетадиган вақтнинг миқдорига кўра Унли товушлар 2 турга бўлинади: чўзиқ унли; қисқа унли. Чўзиқ унли давомли (чўзиқ) талаффуз этиладиган Унли товушлар дир. Бундай товушлар кўпинча маъно фарқлаш учун хизмат қилади. Бу ҳодиса туркий тилларнинг баъзиларида, шунингдек, айрим ўзбек шеваларида учрайди. Мас, туркман тилида а:ч (кррним оч) ва ач (эшикни оч), ба:р (менда бор) ва бар (ишга бор), а:т (ном, исм) ва ат (йилқи) ва б. Қисқа унлилар талаффузига чўзиқ унлига нисбатан оз вақт кетади.\nАд.: Ҳозирги ўзбек адабий тили, 1қисм, Т., 1980; Реформатский А. А, Введение в языковедение, М., 1998.


БУГУН ЎҚУВЧИ, ЭРТАГА ҲАРБИЙ\nСўнгги янгиликлар 23.08.2019 87\nХалқ таълими вазирлиги ҳамда Миллий гвардия қўмондонлигининг "Умумий ўрта таълим мактабларида ҳарбий-ватанпарварлик йўналишига ихтисослаштирилган синфлар фаолиятини ташкил этиш тўғрисида"ги қўшма қарорига мувофиқ Қарши ва Шаҳрисабз шаҳарлари, Нишон ва Ғузор туманларидаги 4 та мактабда очилган ихтисослаштирилган синфларга 104 нафар ўқувчи қабул қилинди.\nҲарбий бўлишни орзу қилмаган ўғил бола, фарзанди келажакда юрт корига ярайдиган инсон сифатида улғайишини истамайдиган ота-она бўлмаса керак. Шунга монанд, ҳарбий-ватанпарварлик йўналишига ихтисослашган синфларда ўқиш истагини билдирган ёшлар ҳам кўпчиликни ташкил қилди. Ўрта таълим мактабларининг 6-синфини тугатган 257 нафар ўқувчи талабгор сифатида имтиҳонларда иштирок этган бўлса, улардан энг муносиблари ихтисослашган синфларга қабул қилинди.\n- Бу йил ҳам ўтган йилдаги каби, ҳар бир ихтисослашган синфга 26 нафардан ўқувчи қабул қилдик, - дейди вилоят халқ таълими бошқармасининг таълим муассасалари фаолиятини ташкил этиш шуъбаси мутахассиси Ҳикматилла Зулфиқоров. - Эътиборни тортадиган жиҳати, уларда ўқиш истагидаги талабгорлар сони йилдан-йилга ортиб бораяпти.\nҲарбий-ватанпарварлик йўналишига ихтисослаштирилган синфларнинг ўқувчилари махсус дастур асосида 3 йил таълим олишади. Кейинчалик, Миллий гвардия тизимидаги ўқув юртлари ёки "Темурбеклар мактаби"да таҳсилни давом эттиришлари мумкин.


Ислом шиорлари ўйинчоқ эмас, уларни камситишга ҳеч кимнинг ҳаққи йўқ - Hidoyat.uz\nАсосий саҳифа Мақолалар Ислом шиорлари ўйинчоқ эмас, уларни камситишга ҳеч кимнинг ҳаққи йўқ\nЧоп этилди Iyul 23, 2020 Ислом шиорлари ўйинчоқ эмас, уларни камситишга ҳеч кимнинг ҳаққи йўқda fikr bildirishni o'chirish\nАфсуски, ахборот тарқатиш борасидаги мутлақ эркинлик баъзида тарбиясизликка сабаб бўлиб қолмоқда. Хусусан, сўнгги пайтларда тарқатилаётган лавҳалар орасида ҳақоратли сўзлар, туҳматли иборалар, муайян шахсларни обрўсизлантириш қасд қилинган тасвирлар кўпайиб бормоқда. Энг ёмони – уларнинг аксарияти бир гуруҳ троллар ёки “фейк”, яъни сохта аккаунтлар томонидан уюштирилмоқда. Бу қилмишлар ортида қандай ғаразлар ётгани жумбоқ…\nАйниқса, бундай номақбул хатти-ҳаракатлар исломий қадриятлар борасида ҳам учраётгани кишини янада кўпроқ ташвишга солмоқда. Қурбон ҳайити арафасида ижтимоий тармоқларда қурбонликка ҳозирланган жонлиқларни турли хил либосда, мусиқа садоси остида тасвирланган ёки шунга ўхшаш видеотасвирлар тарқатилди. Уни ҳамма кўрди. Аммо… “интернет усталари”дан нечовларининг хаёлига қурбонлик ҳам ислом шиорларидан бири экани келди? Илло, айрим интернет фойдаланувчилари қурбонлик ҳам – ислом шиори эканини билганларида эди, балки бундай қилмаган бўлардилар.\nАллоҳ таоло ислом шиорларини қадрлашга тарғиб қилган ва уларни топташ, масхара қилишдан қаттиқ қайтарган. Жумладан, Ҳақ таоло Қуръони каримда бундай дейди: “Эй, имон келтирганлар! Аллоҳнинг (ҳажга доир) шиорларини, “Ҳаром ой” (ҳаж ойлари)ни ҳалол деб ҳисобламангиз… !” (Моида сураси 2 оят). Яна бир ояти каримада: “(Гап) шудир. Яна кимки Аллоҳнинг шиорлари (қурбонликлар)ни улуғ деб билса, бас, албатта, (бу) дилларнинг тақвосидандир” (Ҳаж сураси 32 оят), – деб хитоб қилган.\nқолаверса, ибодат буюмлари бўлмиш тасбеҳ, салла, жойнамоз ва ҳоказо.\nАллоҳ таоло Ўзининг каломи мажиди (Ҳаж сураси 36 ояти)да бундай марҳамат қилади: “(Қурбон қилинадиган) туя ва сигирларни Биз сизлар учун Аллоҳнинг шиорларидан қилдик. Сизлар учун уларда яхшилик бордир. Бас, уларга (сўйиш учун) саф тортган ҳолларида Аллоҳ номини зикр қилингиз!”.\nСавбон разияллоҳу анҳудан ривоят қилинган ҳадиси шарифда Пайғамбаримиз саллаллоҳу алайҳи васаллам шариатнинг шиорини паст санаганларни қаттиқ қоралаб бундай деганлар: “Аниқ биламанки, умматим ичидаги баъзи кимсалар Қиёмат кунида Тиҳома тоғи каби улкан ҳасанотлар билан оппоқ бўлиб келишади, лекин Аллоҳ таоло уларнинг амалларини тўзиган чанг каби қилиб қўяди”.\nШунда Cавбон разияллоҳу анҳу: “Ё Раcулаллоҳ, бизга уларни cифатлаб, очиқ баён қилиб берсангиз, билмасдан ўшалардан бўлиб қолмайлик!” – деди. Расулуллоҳ саллаллоҳу алайҳи васаллам: “Улар – cизларнинг биродарларингиз, cизларга ўхшаган одамлардир. Улар ҳам cиз каби тунлари ибодат қилади. Лекин улар шундай одамларки, ёлғиз қолган вақтларида шариатнинг шиорларини топтайдилар”, – дедилар (Имом Ибн Можа ривоятлари).\nПомпео Хитойга қарши коалиция тузмоқчи\nИталия ва Швейцарияда мафияга қарши кураш операцияси чоғида 75 киши қўлга олинди


Зойир Мирзаев Паралимпияда кумуш медаль соҳибаси Асила Мирзаёрова ота-онасига миннатдорлик билдирди - Халқ сўзи\nЗойир Мирзаев Паралимпияда кумуш медаль соҳибаси Асила Мирзаёрова ота-онасига миннатдорлик билдирди\n10:39 28 Август 2021 Спорт\nОта-она учун фарзанди келтирган шарафдан кўра улуғроқ бахт йўқ. Асила Мирзаёрова Токио-2020 Паралимпия ўйинларида узунликка сакрашда кумуш медални қўлга киритганида ота-онасининг кўзларида севинч ёшлари йилтирагани аниқ. Қашқадарё вилояти ҳокими Зойир Мирзаев Асиланинг ота-онасини шарафлашга бағишлаган тадбирга таклиф этганида эса улар шундай фарзанди борлигидан дунёларга сиғмай кетишди.\n-Бундай шарафга муяссар бўлишнинг ўзи катта бахт,- деди Зойир Мирзаев. – фарзандни иродали , ўз кучига ишонадиган, энг муҳими эса юртга садоқатли бўлиб вояга етишида ота-онанинг ҳисси катта. Шунинг учун қашқадарёликлар номидан сизларга чексиз ташаккуримни изҳор этаман.\nСпортчи қиз ота-онасига вилоят ҳокимлиги номидан совға саломлар ҳадя қилинди.\nКоронавирусга қарши янги қурилма яратилди


Жиззах вилояти ички ишлар бошқармаси тарихий музейида қанча экспонат сақланмоқда? » Жиззах вилояти ички ишлар бошқармаси расмий сайти\nЖиззах вилояти ички ишлар бошқармаси » ИИБ хабарлари » Жиззах вилояти ички ишлар бошқармаси тарихий музейида қанча экспонат сақланмоқда?\nБугунги кунимиз эртамиз учун тарихга айланади. Демакки, тарихимиз бугундан бошлаб ёзилмоқда. Бағрида қанчадан қанча тарихий экспонатларни олган Жиззах вилояти ички ишлар бошқармаси тарихи музейининг ҳам ўз яратилиш тарихи бор. Дастлаб, 1984 йилда генерал-майор Ярла Норбеков ва подполковник Суванхан Нормухаммедовлар томонидан ички ишлар идоралари ходимларининг ҳаёти, хизмат фаолияти, ўтмишда фойдаланилган хизмат қуроллари ҳақида маълумот бериб турувчи битта хонадан иборат “Жиззах вилояти ички ишлар бошқармаси тарихи музейи”га тамал тоши қўйилганди. Бу вақтда 15 та экспонатдан иборат бўлган музей 2007 йилга келиб 3 мингдан ошиб кетди. Нега энди 2007 йилги экспонатлар сонига тўхталиб ўтдик? Негаки шу йилнинг 25 октябрида илк бор Ўзбекистон Республикаси ички ишлар идоралари ходимлари кунини нишонлаш тўғрисида қарор эълон қилинган эди. Ана шу қарорга ҳамоҳанг тарзда вилоятдаги музейга бўлган эътибор янада ошди. Шундай экан ҳозирги кунда музейда 5 миндан ортиқ турли хил экспонатлар, тарихий фотосуратлар, хужжатлар ўрин олган. Бугунги кунда ушбу музей ёшларни Ватанга муҳаббат, бурчга садоқат руҳида тарбиялашда ўзига хос тарбия масканига айланган. Музейда фақатгина тарихий суратларнинг ўзи 4 мингдан зиёд бўлиб, уларда ҳалок бўлган ходимлар, фахрийларнинг хизмат кийимлари, хизматда фойдаланилган жиҳозлар, жиноятчилардан олинган далилий ашёларнинг тасвирлари акс этган. Бундан ташқари 1 та мотацикл, 1 та маникент, 2 та ёзув машинкаси, бошқарма алоқа хизмати телефон аппарати, радиостанция, магнитафон, эски фотоаппаратлар, плёнка ювгич, экси ёнғин хавфсизлиги хизмати кийими, мустақилликнинг дастлабки формаси, 1950 йиллар формаси, давлат мукофотлари олган ходимлар рўйхати ва расмлари ўрин олган.\nМустақилликимизнинг 20 йиллик арафасида музейга қўшимча равишда катта зал ташкил этилган эди. Ушбу залда мустақиллик йилларида вилоят ички ишлар идоралари ходимларининг амалга оширган фидокорона меҳнати алоҳида ёритилган. Музейга ташриф буюрганлар осойишталик посбонларининг эл тинчлигини сақлаш, жиноятчиликка қарши кураш, фуқароларнинг хавфсизлигини таъминлаш йўлидаги шарафли хизматлари тўғрисида зарур маълумотларга эга бўлишади. Шунингдек, мустақиллигимизнинг дастлабки йилларида уюшган жиноятчиликка қарши кураш натижасида барҳам берилган жиноий тўдалар, улардан олинган дилилий ашёлар ҳақида ҳам ўз экаспонатлари билан музей гувоҳлик беради. Бундан ташқари ташриф буюрувчи хизмат бурчини бажариш чоғида ҳалок бўлган ходимлар, фахрийлар ҳақида ҳам зарур билимларга эга бўлади.


Шаҳар бош лойиҳаси ЮНЕСКО эксперти билан муҳокама қилинди - zarnews.uz\nШаҳар бош лойиҳаси ЮНЕСКО эксперти билан муҳокама қилинди\nШу кунларда ЮНЕСКО эксперти, Франция шаҳарсозлик институти халқаро алоқалар бўйича менежери Э.Хойберхтс раҳбарлигидаги делегация Самарқанд шаҳри меҳмони бўлиб турибди. Делегация аъзолари вилоят ва шаҳар ҳокимлиги раҳбарлари билан учрашувлар ўтказди.\n– Таклифимизга биноан Самарқандга ташриф буюрган экспертлардан бир неча масалаларда ҳамкорлик кутяпмиз, – деди Cамарқанд шаҳар ҳокими Ф.Раҳимов. – Биринчи навбатда, шаҳар бош режасини расмийлаштиришда ЮНЕСКО экспертининг фикрлари биз учун муҳим. Бундан ташқари, шаҳарнинг муҳофаза остидаги ҳудудида қурилиши мумкин бўлган меҳмонхоналар ва бошқа туристик иншоотлар бўйича маслаҳатлашув кўзда тутилган. Шунингдек, ана шу биноларни ҳужжатлаштиришда ҳам ҳамкорлик қилмоқчимиз.\nЙиғилишда ЮНЕСКО эксперти Эрик Хойберхтс мамлакатимизда тарихий обидаларни муҳофаза қилиш, шаҳарсозлик меъёрлари бўйича мавжуд қонун-қоидалар, ҳукумат қарорлари билан қизиқди. Шундан сўнг, меҳмонлар шаҳар харитаси орқали унинг тарихий қисми, муҳофаза этиладиган ҳудудлар ва уларнинг атрофлари билан танишди.\n– Самарқанддаги тарихий обидалар бутун сайёра аҳолиси учун аҳамиятга эга ва биз уларни асрашда ҳамкорлик қилишдан манфаатдормиз, – дейди Эрик Хойберхтс. – Шу кунларда, меъёрий ҳужжатлар, мавжуд тарихий объектларнинг 3D форматдаги суратлари, тарихий ҳудуддаги бошқа бинолар билан танишяпмиз. Сизлардаги қоидаларга кўра шаҳарнинг тарихий қисмида қурилиши лозим бўлган биноларнинг баландлиги 8 метрдан ошмаслиги лозим экан. Аммо айни шу ҳудудда саноат корхоналари ҳам жойлашган. Бу масалада ҳокимлик билан батафсил фикр алмашамиз.\nЙиғилишда Самарқанд шаҳар бош архитектори Ф.Мардонқулов ва шаҳар бош режаси лойиҳачиларидан бири – China Construktion Engineering Design Group Corporation Ltd профессори Сун Сяолун шаҳар бош режаси хусусида саволларга жавоб қайтарди.\nДелегация ўз ишини бир ҳафта давом эттириб, шаҳар бош режаси бўйича фикр алмашишига келишиб олинди.\nТеглар: ЮНЕСКО шаҳар қурилиш\n“Юксалиш” ҳаракати Самарқанд ҳокимлигига ЮНЕСКОнинг тегишли хулосасини олмасдан қурилиш ишларини бошламаслигини айтди\nИмом Бухорий мажмуасида илк меҳмонхона қурилиши бошланди\nСамарқанд шаҳрида “Ватанпарвар боғи” қурилиши режалаштирилмоқда


Имтиҳон жавоблари-2017 – «Умид» ИДУМИ\nChorshanba Aprel 26th, 2017 Yakshanba Aprel 29th, 2018 Имтиҳонга тайёргарлик Фикр билдирилмаган\nМаялар давлати ҳақида сўзлаб беринг.\nМайялар давлати. Марказий Американинг Юкатан яриморолида (ҳозирги Мексика) қадимдан майя халқлари яшаб келган. Милодий И минг йилликда майяларда шаҳар-давлатлар вужудга келади. Уларнинг ҳар бирини “буюк киши” — ҳукмдор бошқариб, лининг ҳокимияти меросий бўлган.\nМайяларнинг иқтисодий-маданий тараққиёти милодий аср бошларида ёзиивни яратиш имконини бcради. Коҳинлар қил-қалам билан иероглифларни битиб, улар расмлар билан безатилган.\nМайялар ҳаётида коҳинлар муҳим ўрин тутган. Улар жамоа аъзоларига деҳқончилик ишларини бажариш муддатларини белгилаб берганлар. Майялар энг аниқ тақвимлардан бирини яратганлар. Математикага “нол”ни англатувчи белги майялар томонидан ҳиндлардан ҳам аввал киритилган. Мамлакат пойтахти — Чичен-Итсада расадхона қурилган. Унда коҳинлар сайёраларнинг Қуёш теварагида айланиши вақтини ҳисоблаб чиққанлар ва Қуёш ва Ойнинг тутилишини олдиндан айтиб бера олганлар.\nМайялар махсус тепаликлар ясаб, баланд пойдеворлар устида ўзларининг зинапояли эҳромларини, сарой ва ибодатхоналарини барпо этганлар. Сарой ва ибодатхоналарнинг деразалари бўлмасдан, улар эшиклар орқали ёритилган. Шаҳар кўчалари текис ва равон бунёд этилган.\nБоғдоддаги Байт-ул ҳикма (Донишмандлар уйи) тўғрисида маълумот беринг.\n«Байт ул-ҳикма» IX-XII асрларда Мовароуннаҳр ва Хуросонда содир бўлган сиёсий, ижтимоий-иқтисодий ўзгаришлар мамлакат маданий ҳаётига ҳам кучли таъсир этди. Мовароуннаҳр араблар томонидан истило қилингач, забт этилган ўзга мамлакатлар қаторида, бу ўлкада ҳам фақат ислом динигина эмас, балки араб тили ва унинг имлоси ҳам жорий этилди. Чунки араб тили халифаликнинг ҳам давлат тили, ҳам фан тили эди. Шу боисдан араб тилининг ўрни ва аҳамияти ошиб, уни ўзлаштиришга бўлган интилиш кучайди.\nАраб тили ва ёзувини яхши ўзлаштириб олган билимдонлар пайдо бўлди. Бағдод шаҳри Шарқнинг йирик илм ва маданият маркази эди. IX асрда бу шаҳарда «Байт ул-ҳикма» ташкил этилган эди. «Байт ул-ҳикма»да катта кутубхона, Бағдод ва Дамашқда астрономик кузатишлар олиб бориладиган расадхоналар мавжуд эди. Бу илм даргоҳига жалб этилган толиби илмлар тадқиқотлар билан бир қаторда қадимги юнон ва ҳинд олимларининг илмий меросини ўрганиш ва асарларини араб тилига таржима қилиш билан шуғулланардилар. Ал-Хоразмий, Аҳмад ал-Фарғоний, Аҳмад ал-Марвазий, ал-Аббос Жавҳарий ва Яҳё бин Абу Мансур каби Мовароуннаҳр ва хуросонлик олимлар ижод қилиб, ўрта аср илму фанига катта ҳисса қўшадилар.\nАл-Фарғонийнинг ҳаёти ва фаолияти.\n«Байт ул-ҳикма»да фаолият кўрсатган олимлардан яна бири буюк астроном, математик ва географ Абул Аббос Аҳмад ибн Муҳаммад ибн Касир ал-Фарғоний (797-865-йилларда яшаб ижод қилган). У Фарғона водийсидаги Қува шаҳрида таваллуд топгани учун Шарқда Ал-Фарғоний, Европада эса Алфраганус тахаллуси билан шуҳрат топган. У астрономия, математика ва география фанлари билан шуғулланди. Қатор илмий ва амалий асарлар ёзиб қолдирди. Дамашқдаги расадхонада осмон жисмлари ҳаракати ва ўрнини аниқлаш, янгича зиж (астрономик жадвал) яратиш ишларига раҳбарлик қилди. 832-833-йилларда Суриянинг шимолида Синжор даштида ва ар-Раққа оралиғида ер меридиани бир даражасининг узунлигини ўлчашда қатнашди.\n861-йилда ал-Фарғоний раҳбарлигида Нил дарёси соҳилида қурилган қадимги гидрометр – дарё оқими сатҳини белгилайдиган «Миқёс ан-Нил» иншооти ва унинг даражоти қайта тикланди.\nБизнинг давримизгача Аҳмад Фарғонийнинг саккиз асари сақланган бўлиб, улар орасида «Самовий ҳаракатлар ва умумий илми нужум» китоби ҳам бордир. Бу китоб ХИИ асрдаёқ лотин ва иброний тилларига таржима қилиниб, нафақат\nмусулмон Шарқидаги, балки Европа мамлакатларидаги астрономия илмининг ривожини бошлаб берди. Европада машҳур бўлган аллома номи ХВИ асрда Ойдаги кратерлардан бирига берилган.\nМустақиллик йилларида Аҳмад ал-Фарғонийнинг ноёб илмий мероси халқимизга қайтарилди. 1998-йил октабрда аллома Аҳмад ал-Фарғоний таваллудининг 1200 йиллиги нишонланди. Фарғона шаҳрида ал-Фарғоний номи билан боғ яратилди ва буюк алломага ҳайкал ўрнатилди.\n“Парламент” атамасига изоҳ беринг.\nҚонун чиқарувчи жамиятнинг умуммиллий вакил-лик муассасаси сифатида дунёга келган парламент узоқ йиллар давомидаги тарихга эга ва унинг илдизлари ХII-ХIII асрлардаги инглиз парламенти ва испан картесларига бориб тақалади. Парламент сўзининг луғавий маъноси француз тилидан олинган бўлиб, «гапирмоқ» маъносини англатади.\nЭндиликда аксарият мамлакатлар парламент институтига эга. Ҳозир ер куррасида 200 га яқин давлатнинг 177 тасида олий қонун чиқарувчи вакиллик органи – парламент бор.\nПрофессионал парламент – депутацион доимийлик асосида ишлайдиган, асосий вазифаси қонун яратишдан иборат бўлган парламент.\nСиёсий партия – ўз олдига давлат ҳокимиятини бошқариш ҳуқуқини сайлов йўли билан қўлга киритиш учун курашувчи у ёки бу синфнинг, қатламнинг илғор, онгли, уюшган қисмини бирлаштирган ташкилот.\nМаълумотларни тўлиқ юклаб олиш учун телеграм тармоғида @shahz8 мурожаат қилинг.\nЖисмоний тарбия фанидан имтиҳон саволларига жавоблар сайтнинг “Спорт турлари” рукнида қисман бўлсада келтирилган.\n🔥844 марта кўрилди\nimtihon javoblari, imtihon javoblari 2017, imtixon, имтихон, имтихон билетлари, имтихон жавоблари, имтиҳон, итоговый экзамен, ответы 2017, ответы экзамен, экзамен, экзамен в школе, экзаменационные билеты, экзаменационные ответы, якуний имтихон\n← Нострификация қандай амалга оширилади?\nУмумий ўрта таълимда қандай ўзгаришлар кутилмоқда? →


ИнтерФУТБОЛ :: Иван Йосович: «Совринли ўринлар учун охиригача курашамиз»\nИван Йосович: «Совринли ўринлар учун охиригача курашамиз»\nБахтиёр Ашурматов мураббийлигидаги «Қўқон-1912» учун жорий мавсум кутилганиданда муваффақиятли ўтмоқда, десак муболаға бўлмайди. Ўтган икки мавсум жон сақлаш учун курашган жамоа бу йил совринли ўринлар сари интилмоқда. Бу, албатта, клубда катта ҳажмдаги иш бажарилганини англатади. Ҳар бир турда рақибларига жиддий кураш тақдим қилаётган қўқонликлар ўзлари учун муҳим бўлган қимматли очколарни жамғаришмоқда. Етакчиларга қарши ўйинларда ҳам футболчилар дадил ҳаракат қилган ҳолда, етарлича қаршилик кўрсатишяпти. Албатта, мавсум якунланишига ҳали бир нечта тур бор ва хулоса чиқаришга эрта. Аммо жамоанинг бугунги кунда намойиш этаётган ўйини ва натижалари бизни шундай фикр юритишга ундамоқда. Оралиқда ҳаттоки, жамоанинг ўйинида маълум вақт пасайиш ҳам кузатилганига қарамасдан, тезда ўз даражасига қайта олди. Суперлига 21-туридан ўрин олган учрашувда ўз уйида АГМКни қабул қилган «Қўқон-1912» характер кўрсатган ҳолда, муҳим ғалабани тантана қилди. Гол Мурод Ҳолмуҳаммедов томонидан урилган бўлсада, қолган футболчилар ҳам ғалабага ўзига яраша улуш қўшишди. Ушбу учрашувдан сўнг жамоанинг сербиялик ҳимоячиси Иван Йосовични суҳбатга чорладик. Легионер футболчи бу йил «Қўқон-1912» таркибидаги барқарор ўйинлари билан мухлислар эътирофига сазовор бўлмоқда. Унинг биринчи даврада урган голлари жамоасига зарур очколарни тақдим этганди.\n- Иван, даставвал ғалаба билан табриклаймиз. Жамоа ўз майдонида одатдагидек яхши ўйин намо-йиш этди ва ижобий натижани қўлга киритди. АГМК билан кечган ўйин ҳақида нима дея оласиз?\n- Табрик учун ташаккур. АГМКни яхши билардик, кучли жамоа, яхши савиядаги мураббийга эга. Ўйинга бир неча кун давомида тайёргарлик олиб бордик, совринли ўринлар ва ОЧЛга йўлланма олиш учун ҳаракат қилмоқдамиз. Худди шунингдек, рақиб ҳам. Бундай ўйинлар мухлислар учун ҳам қизиқ. Кўрдингиз, 90 дақиқа давомида фақат кураш кечди. Биз эса ўзимиз яратган вазиятдан фойдаландик ва гол урдик. Рақиб сафида Ҳусниддин Ғофуровда гол уриш учун қулай имконият юзага келганди. Ушбу вазиятда у гол урганида, балки АГМК ғалаба қозониб кетиши ҳам мумкин эди.\n- Сизнингча, бу жамоанинг жорий мавсумдаги энг омадли ўйиними?\n- Футболда ва бошқа спорт турларида омад муҳим аҳамият касб этади. АГМК билан баҳсда омад биз томонда бўлди. Умуман олганда, ўйиндан ўйинга кучайиб боришга ҳаракат қилаётганимизни ҳам алоҳида таъкидлаш лозим.\n- Навбатдаги турда жамоа сафарда «Насаф»га қарши ўйнайди. Рақиб ўз майдонида жуда яхши ҳаракат қилади...\n- Тўғри, «Насаф» ўз майдонида тартибли ва шиддатли ўйин кўрсатади, таркибида ёш, шижоатли футболчилар кўп. Жамоани тажрибали мураббий бошқармоқда. Марко Станоевич қаршиликларнинг етакчи ўйинчиларидан бири саналади. Ҳар бир ўйинда майдонда 100 фоиз максимал куч билан ҳаракат қилишимиз лозим. Бизда учинчи ўринни қўлга киритиш учун имконият сақланиб қолган.\n- Умуман олганда, Ўзбекистондаги дебют мавсумингиз сиз учун қандай ўтяпти?\n- Ҳар бир ўйинда муросасиз кураш кечмоқда, очко учун барча жамоалар ҳаракат қилмоқда. Мен ва клубим учун мавсум яхши ўтяпти. Йўқотилган очколарни ҳисобга олмаганда, албатта. «Қўқон-1912»нинг юқори ўринларга кўтарилиши учун ёрам бериш бош мақсадим ҳисобланади. Ўзимнинг яхши ўйинларим билан барчада ижобий таассурот қолдирмоқчиман.\n- Хўш, юртимиз билан тўлиқ танишиб чиқиш имкони туғилдими? Қайси шаҳарлар сизда ёрқин таассурот қолдирди?\n- Карантин туфайли ҳали Ўзбекистон билан тўлиқ танишиб чиқмадим. Фақат жамоамиз билан ўйинларга борганда шаҳарни бироз томоша қилдим. Тошкент ажойиб ва чиройли экан. Самарқанд ва Бухоро ҳақида ҳам худди шундай фикрдаман.\n- Суперлиганинг сўнгги 4 тури нейтрал майдонларда ўтказилади. Жамоа биринчи давранинг худди шу палласини жуда яхши ўтказганди...\n- Пандемия сабаб биринчи даврада шундай бўлганди. Нейтрал майдонда икки жамоа ҳам бир хил шароитда бўлади. Мухлисларимиз бизнинг 12 ўйинчимиз ҳисобланади. Олдинда янада муҳим бўлган ўйинлар кутмоқда.


Чордараликларни безовта қилган масалалар муҳокама қилинди\nВилоят ҳокими Ў. Шўкеевнинг Чордара тумани аҳолиси билан учрашувида инфра тузилма масаласи муҳокама қилинди. Минтақа раҳбари тадбир иштирокчиларининг таклиф ва мулоҳазаларига жавоб бериб, туманнинг имкониятлари етарли эканини таъкидлади.\nУ сафар чоғида “Қасиет” ижтимоий хизмат кўрсатиш марказининг фаолияти билан танишди. Бу жойда нафақадор ва имконияти чекланган шахсларга даволаниш-соғломлаштириш хизматлари кўрсатилмоқда. Мазкур марказда “Еңбек” давлат грантини олган чордараликлар томонидан тайёрланган маҳсулотлар кўргазмаси ҳам уюштирилди.\n“Шардара армспорт” спорт клубидаги учрашувда фуқаролар уй-жой олиш, хонадонларни газлаштириш, туман касалхонасини таъмирлаш, балиқчиликни субсидиялаш каби масалаларга доир саволлар билан мурожаат қилишди.\n– Маълумки, Президент топшириғига кўра, ҳокимларнинг ҳисоботи шакли ўзгарди. Жадвалга мувофиқ, Чордарага учрашувга келдим. Иккинчи ярим йилликда ҳам сиз билан учрашаман. Туманнинг инфратузилмасини яхшилашга эътибор берилади. Яқин вақтда газлаштириш масаласи ҳал этилади. Балиқчиликни субсидиялаш таклифи ҳам ўринли, – деди Ў. Шўкеев.\nУчрашувдан сўнг Ў. Шўкеев фуқароларни шахсий масалалари бўйича қабуллади.\nВилоят ҳокимининг матбуот хизмати, 2022-06-14, 04:26 81\nШерзод Пўлатов: Миллий қурултой – жамиятни бирлаштирувчи куч 101\nЎ. Шўкеевга болаликдаги суратини армуғон этди 89\nСпартакиада якунланди 72\nВилоят аҳолиси диққатига! 36


Мастликда акасини ўлдириб қўйган бухоролик эркак 18 йилга қамалди\n14:40 / 18.08.2015\nБухоро суди маст ҳолда акасини ўлдириб қўйган фуқаро Азиз Маҳмудовни 18 йиллик қамоқ жазосига ҳукм қилди. Воқеа тафсилотлари “Постда” газетасида баён қилинди.\nАзиз Маҳмудов бир неча йил ногирон акаси Аъзамнинг уйида яшаб келган. Тирикчилик мақсадида жияни Азамат билан картон қутилар ва макулатура тўплаш билан шуғулланган.\nБир куни улар ишдан қайтиш чоғида йўлдан ароқ сотиб олишган ва уйга олиб келишган. Ароқ ича бошлаганларида уларга акаси Аъзам ҳам қўшилган.\nОрадан бирмунча вақт ўтгач, маст бўлиб қолган Аъзам Маҳмудов рафиқасидан пул талаб қилиб унга ташланган. Янгасини акасини чангалидан қутқаришга ҳаракат қилган Азиз уларнинг ёнига етиб борган, аммо ака ва ука ўртасидаги жанжал авж олган. Аъзам қўлида пичоқ билан укасига ҳужум қилган. Ҳимояланиш чоғида ўзи ҳам маст бўлган Азиз пичоқни тортиб олиб, акасининг кўкрагига санчган.\nАкасининг жони узилганини кўриб, кайфи тарқаган Азиз Маҳмудов уйдагиларни Аъзамнинг ўз жонига қасд қилганига ишонтирмоқчи бўлган. Аммо ҳуқуқ-тартибот ходимлари томонидан ўтказилган суриштирув ишлари воқеанинг асл ўзагини тиклаш имконини берди.


Эй фарзандларим, буларни шунинг учун ёзяпманки, сизлар гуноҳ қилманглар. Бордию бирортамиз гуноҳ қилиб қўйсак, Отанинг олдида одил ҳомиймиз – Исо Масиҳ бор.\nУнинг Ўзи ёлғиз бизнинг гуноҳларимизнигина эмас, балки бутун дунёнинг гуноҳларини ювиш учун қурбон бўлди.\nАгар биз Унинг амрларига риоя қилсак, Уни билиб олганимизга амин бўламиз.\nУни биламан деб туриб, Унинг амрларига риоя қилмаган киши ёлғончи бўлади, унда ҳақиқат йўқ.\nКимки Масиҳнинг каломига риоя қилса, у кишида Худонинг севгиси ҳақиқатан камолга етган бўлади. Биз Худо билан бир тан эканимизни ана шундан билиб оламиз.\nХудо билан бир танман, деган киши Масиҳ юргандай юрмоғи шарт.\nЭй маҳбубларим, сизларга янги амрни эмас, балки ўзингиз дастлаб қабул қилган қадимги амрни ёзяпман. Қадимги амр – сизлар эшитган Худо каломи.\nШу билан бирга, янги амрни ёзяпман десам ҳам бўлади, зеро қоронғилик ўтиб, ҳақиқий нур ҳозирдан порламоқда. Бу ҳақиқат Масиҳда ҳам, сизларда ҳам очиқ кўринмоқда.\nКимки нурда юрибман деса-ю, лекин биродаридан нафратланса, у ҳали ҳам қоронғиликдадир.\nКимки биродарини севса, у нур ичида яшайди ва қоқинишга йўл қўймайди.\nАммо биродаридан нафратланган киши қоронғиликда бўлади. У қоронғиликда юради-ю, қаерга бораётганини билмайди; чунки қоронғиликда унинг кўзлари кўр бўлган.\nЭй фарзандларим, сизларга ёзяпман:Масиҳ номи туфайли гуноҳларингиз кечирилган.\nЭй оталар, сизларга ёзяпман:Азалдан бор Бўлганни билдингизлар.Эй йигитлар, сизларга ёзяпман:Ёвуз шайтон устидан ғолиб чиқдингиз.Эй болалар, сизларга ёзяпман:Сизлар Отамиз Худони таниб олдингиз.\nОталар, сизларга ёздим:Сиз азалдан бор Бўлганни таниб олдингиз.Йигитлар, сизларга ёздим:Сизлар бақувватсизлар,Худо каломини дилингизда сақлаётирсиз,Ёвуз шайтон устидан ғолиб чиқдингизлар.\nДунёга ва ундаги нарсаларга муҳаббат қўйманглар. Ким дунёга муҳаббат қўйса, унинг қалбидан Отанинг муҳаббати жой олмайди.\nЧунки дунёга хос ҳар бир нарса – тана нафси, ҳирсли кўзлар, маишатга оид кибр-ҳаво Отадан эмас, балки дунёдандир.\nДунё ҳам, унинг нафси ҳам ўтиб кетади. Лекин Худонинг иродасини бажо келтирган киши абадий яшайди.\nЭй фарзандларим, дунёнинг сўнгги дамлари келди! Дажжол келишини эшитгансизлар, ҳозирданоқ кўп дажжоллар пайдо бўлди. Ана шундан биз сўнгги дамларни яшаётганимизни биламиз.\nУлар ўзимизнинг орамиздан чиқдилар, лекин улар бизга қарашли эмас. Агар бизга қарашли бўлганларида эди, биз билан қолган бўлар эдилар. Улар биздан айрилиб кетдилар, маълум бўлдики, ҳаммаси ҳам бизга қарашли эмас.\nСизлар ҳаммасини биласизлар, чунки сиз табаррук Масиҳнинг Руҳига эгасизлар.\nМен буни, ҳақиқатни билмайдилар, деб ёзаётганим йўқ. Аксинча, сизлар ҳақиқатни биласизлар, шунингдек, ҳар қандай ёлғон ҳақиқатдан пайдо бўлмаслигини биласизлар.\nАгар Исонинг Масиҳлигини инкор этувчи ёлғончи бўлмаса, унда ёлғончи ким? Ота ва Ўғилни ким инкор этса, дажжол ўшадир.\nКимда-ким Ўғилни инкор этса, унда Ота йўқ. Кимда-ким Ўғилни тан олса, унда Ота ҳам бор.\nСизлар азалдан эшитган каломни дилингизда сақланглар. Агар азалдан эшитган калом дилингизда сақланса, сизлар ҳам Ўғил, ҳам Ота билан бир тан бўласизлар.\nМасиҳнинг бизларга берган ваъдаси ана шу, яъни абадий ҳаётдир.\nБуларни сизларни янглиштирадиганлар борлиги учун ёздим.\nҲолбуки, сизлар Масиҳнинг Руҳини қабул қилгансизлар. Унинг Руҳи ичингизда яшаётгани учун, сизларга ҳеч кимнинг бирор нарса ўргатишига эҳтиёж йўқ. Масиҳнинг Руҳи ҳақиқий, сохта эмас. У сизларга ҳамма нарсани ўргатади. Масиҳ сизларга ўргатганидек, У билан алоқада бўлиб яшанглар.\nҲа, фарзандларим, энди Масиҳ билан алоқада бўлиб яшанглар, токи У оламга қайтиб келганда дадил бўлайлик, Унинг олдида уятга қолмайлик.\nАгар Унинг солиҳ эканлигини билар экансизлар, шуни ҳам билингларки, тўғри иш қилган ҳар бир киши Унинг фарзандидир.


Шавкат Мирзиёев: ДАРОМАДИ КЎПАЙСА, ФЕРМЕР ИЛМГА ЭЪТИБОР БЕРАДИ - AUZ.UZ\nШавкат Мирзиёев: ДАРОМАДИ КЎПАЙСА, ФЕРМЕР ИЛМГА ЭЪТИБОР БЕРАДИ\nПрезидент Шавкат Мирзиёев Избоскан туманидаги “Рустамжон Замин ривожи” фермер хўжалиги даласида ғалла ҳосилини кўрди.\nХўжаликда 55 гектардан зиёд ерга буғдой экилган. Унинг ҳар гектаридан 72 центнердан зиёд ҳосил олиш кутилмоқда. Шундан 177 тонна давлат ресурслари учун сотилади, 225 тонна ўз ихтиёрида қолади.\n13 гектарда ёмғирлатиб суғориш жорий қилинган. Ғалладан бўшаган майдон такрорий экин экиш учун 200 нафар аҳолига ажратиб берилмоқда.\nДавлатимиз раҳбари ғалланинг нави, ҳосилдорлиги билан қизиқди.\n- Ғалла ҳосилдорлигини 100 центнерга чиқариш чораларини кўриш керак. Шунда фермернинг ҳам, ишчиларининг ҳам даромади ошади. Даромади кўпайса, фермер илмга эътибор беради, янгича ишлашга ўтади, қўни-қўшнисига, ёшларга фойдаси тегади, - деди Шавкат Мирзиёев.\nШу ерда вилоят фермерлари, ёшлар вакиллари билан мулоқот бўлди.\n- Бугун Андижонга келишимдан мақсад одамлар ислоҳотларнинг фойдасини сезяптими, рўзғорида ўзгариш бўлдими, халқни рози қилиш учун яна нималар қилиш керак, деган саволларга жавоб топиш, - деди Президент. - Юриб кўряпман, албатта, ўзгариш бор. Лекин бу бизни қониқтирмайди. Янада кўпроқ ишчи жойлар, маҳаллаларда шароитлар қилишимиз керак.\nУчрашувда қишлоқларда саноатни ривожлантириш, тадбиркорликни қўллаб-қувватлаш, хонадонларда паррандачилик, томорқачиликни кенгайтириш масалалари ҳақида сўз борди.\n- Ислоҳотларнинг кучи - маҳаллада, - дея таъкидлади давлатимиз раҳбари.


ПСЖ "Аякс"нинг бразилиялик футболчисига қизиқиб қолди\n15 май, 2019, 10:15 199\nТеглар:ПСЖ | Аякс\nУ жорий мавсум ўзини кўрсата олди.\nАмстердамнинг "Аякс" клуби вингери Давид Нерес фаолиятини Франция чемпионатида давом эттириши мумкин.\nInsidefutbol нашри тарқатган хабарга кўра 22 ёшли бразилиялик футболчига ПСЖдан жиддий қизиқишлар пайдо бўла бошлаган. Парижликлар хатто унинг трансфери борасида футболчининг агенти билан музокараларни ҳам бошлаб юборишгани айтилмоқда.\nМаълумот учун, Нерес жорий мавсум “Аякс” сафида жами 50та ўйинда майдонга тушди ва 12та гол ҳамда 13та голли узатмага муаллифлик қилди. Унинг амстердамликлар билан амалдаги шартномаси 2022 йилга қадар имзоланган. Трансфер нархи эса 32 млн еврога баҳоланмоқда.\nПСЖ Буффонга ўринбосар топди


Қорақалпоғистоннинг барча туманида “Ёшлар спорт ҳафталиги доирасида” спорт мусобақалари бўлиб ўтмоқда- Kruz.uz\nҚорақалпоғистоннинг барча туманида “Ёшлар спорт ҳафталиги доирасида” спорт мусобақалари бўлиб ўтмоқда\n11:56, 04.10.2018 797 0 Жамият\nҚорақалпоғистон Республикасида 2018-йилнинг 1-6 октябрь кунлари “Ёшлар спорт ҳафталиги” деб эълон қилинди.\n“Ёшлар спорт ҳафталиги” доирасида 2 октябрь куни шаҳар ва туманларда 21 та спорт олимпия ва ноолимпия ҳамда миллий спорт турлари: баскетбол, қўл тўпи, футбол, волейбол, стол тенниси, енгил атлетиканинг югуриш, кураш, шашка, шахмат, сузиш, бадиий гимнастика, карате-до, ўзбек жанг санъати, дзю-до, кикбоксинг, тош кўтариш, арқон тортиш, таэквонда ИТФ ва бокс (3 минг 544 нафар ёшлар) бўйича тарғибот ва ташвиқот ҳамда спорт мусобақалари ташкил этилди ва ўтказилди. дея туман ҳокимлиги хабар бермоқда.\nБеруний тумани “Жайхун” МФЙда жойлашган мини-футбол ўйингоҳида ўрта махсус ва умум таълим мактаби ўқувчи-ёшлари ўртасида спортнинг футбол туридан “Ёшлар кубоги” турнири, 59-сонли мактабда эса спортнинг стол теннис мусобақаси ташкил этилиб, уларда 250 нафар ёшлар қатнашди.\nКегейли туманидаги 14-сонли мактабда ўқувчи-ёшлар ўртасида спортнинг стол тенниси туридан туман биринчилиги ўтказилиб, 50 нафар ёшлар қамраб олинди.\nҚораўзак туманидаги Болалар ва ўсмирлар спорт мактаби ўйингоҳида тумандаги умумтаълим мактаби ўқувчи-ёшлари ўртасида спортнинг енгил атлетика туридан туман биринчилиги ташкил этилиб, унда 300 нафар ёшлар иштирок этишди.\nҚўнғирот туманидаги “Локомотив” ўйингоҳида ҳам енгил атлетика бўйича туман биринчилиги бўлиб ўтди.\nМўйноқ туман марказидаги мактабларда стол тенниси, шахмат, волейбол, футбол спорт турлари бўйича мусобақа ташкил этилиб, 350 нафар ёшлар қамраб олинди.\nНукус туманидаги Болалар-ўсмирлар спорт мактаби ўйингоҳида спортнинг футбол тури бўйича мусобақа ҳамда 1-сонли ихтисослаштирилган давлат умумтаълим мактабида спортнинг теннис тури бўйича турнир ўтказилди. Спорт тадбирларига 350 нафар ёшлар жалб қилинди.\nТахиатош туманидаги 18-сонли умумтаълим мактабида стол-теннис мусобақаси, болалар ва ўсмирлар спорт мактабида спортнинг шахмат тури бўйича туман биринчилиги ташкил этилди. Спорт тадбирларида 100 нафар ёшлар иштирок этдилар.\nТўрткўл туманидаги Индустриал педагогика касб-ҳунар коллежида маҳаллалардаги уюшмаган ёшлар ва коллеж ўқувчи йигит-қизлари иштирокида волейбол спорт мусобақаси ташкил этилди. Мусобақа якунига кўра, Тўрткўл Банк коллежи “Банкирлар” жамоаси ғолибликни қўлга киритди. Спорт мусобақасида 110 нафар ёшлар қатнашди.\nХўжайли туманидаги Марказий ўйингоҳда умумтаълим мактаблари ва коллеж ўқувчилари ўртасида спортнинг енгил атлетика(қисқа ва ўрта масофага югуриш, узунликка ва баландликка сакраш, эстафета) тури бўйича мусобақа бўлиб ўтди. Спорт мусобақасига 400 нафар ёшлар жалб қилинди.\nЧимбой туманидаги 38-сонли умум таълим мактабида 2008-2009-2010 йил туғилган қизлар ўртасида спортнинг бадиий гимнастика тури бўйича Чимбой туман биринчилиги бўлиб ўтди. Спорт мусобақасида 60 нафар ёшлар қамраб олинди.\nБарча мусобақа ғолиб ва иштирокчилар ташкилотчилар томонидан диплом ва совғалар билан тақдирландилар.


МБ: Аҳоли бир ҳафтада банкларга 200 миллион АҚШ доллари топширди | NORMA.UZ\nМарказий банкда Президентнинг “Валюта сиёсатини либераллаштириш бўйича биринчи навбатдаги чора-тадбирлар тўғрисида”ги фармони ижроси юзасидан учрашув ўтказилди.\nЖурналистлар ва Марказий банкнинг мутасадди ходимлари ўртасида ўтказилган учрашувда мутахассислар мамлакатимизда валютани либераллаштириш бўйича энди илк қадамлар қўйилаётгани, ягона фикрга келиб, бу поғонага ўтиш учун бир йил тайёргарлик кўрилганини билдиришди.\n- Валюта айирбошлаш шохобчалари очилганидан кейин ОАВда ҳам салбий, ҳам ижобий шарҳлар берилди, — дейди Марказий банк раисининг биринчи ўринбосари Тимур Ишметов. — Аммо бир ҳафта ичида аҳоли ушбу шохобчаларга ҳаммаси бўлиб 200 миллион АҚШ долларини топширгани, яна 100 миллион АҚШ долларидан ортиқ маблағ юридик шахсларга конвертация қилиб берилгани эътиборга лойиқ.\nДолларнинг нархи энди тушадими?\nВалюталарнинг баҳоси савдо-сотиқ билан боғлиқ равишда бутун жаҳонда доим ўзгариб туради. Унинг курсини прогноз қилиш қийин масала. Ички ва ташқи омиллар унинг баҳосини белгилайди. Ички омилларга пул-кредит муносабатлари кирса, ташқи омиллар сирасига жаҳон мамлакатлари билан савдо-сотиқ муносабатларининг аҳволи киради. Яъни, валютанинг мамлакатга кириш оқими қанча кўп бўлса, унинг баҳоси шунча тушади.\nМобиль операторлари учун эски қиймат ҳақиқийми?\nАслида мобиль операторларининг ўз хизматлари учун тўловни хорижий валютада белгилаши учун ҳеч қандай асос бўлмаган. Харажатларининг аксарият қисми миллий валютада, фақат онда-сонда чет элдан асбоб-ускуналар олиб келиши мумкин. Валюта қиймати икки карра ошиши билан уларнинг харажатлари кўпаймайди.\nҚолаверса, барчамизнинг мақсадимиз бир — миллий валюта қадрини тиклаш. Барча ташкилотлар валютани либераллаштириш бўйича таклифни яхши қабул қилишди. Аввал, ҳатто норматив ҳужжатларда ҳам миллий валютамиз камситиб келингани сир эмас, энди бундай бўлмайди. Авиачипталар, автомобиллар кабиларнинг нархи ҳам энди фақат миллий валютада белгиланади.\nБанклар аҳолига нақд валюта бермайдими?\nПрезидентнинг “Валюта сиёсатини либераллаштириш бўйича биринчи навбатдаги чора-тадбирлар тўғрисида”ги фармони валюта бозоридаги мавжуд муаммоларнинг деярли 90 фоизини ҳал этди. Фармон биз кутганимиздан ҳам олдин чиқди. Юқорида айтганимдек, бугун биринчи қадамларни қўймоқдамиз.\nБанклар фалон санадан бошлаб нақд АҚШ долларини бера бошлайди, деб айта олмайман. Аммо бир неча ой ичида бу албатта бўлади...\nАввал банклар томонидан аҳолига нақд пул бериш муддати ўрнатилмаган эдими? Айнан фармон чиқишини кутиб, кейин икки баравар қиммат нархда конверсион картага маблағ тушириб берган банклар ҳам бўлди.\nБу масалага бир томонлама ёндашиб бўлмайди. Банк нақд валютани беришда доим ўзида мавжуд захиралардан келиб чиқади. Ҳеч ким банкка олиб келиб валюта топширмасди, талаб эса катта бўлган. Шу боис одамлар навбатга туришига тўғри келган, уни бериш бўйича банкларга ҳеч қандай муддат қўйилмаган.\nДавлат фуқароларга енгиллик яратиш, жумладан импорт қилинаётган маҳсулотлар, истеъмол моллари, айниқса, хорижий валютада юртимизга келтириладиган ижтимоий аҳамиятли дори-дармонлар нархини арзонлаштириш, улар қийматига валюта курсининг икки баравар ошиши таъсир кўрсатмаслиги учун саъй-ҳаракатлар олиб бораётгани таъкидланди. Субсидиялар ажратилаётгани, божхона тўловлари ва бошқа мажбурий тўловлар бўйича имтиёзлар берилаётгани шулар жумласидандир. Куни кеча эълон қилинган импорт қилинадиган шакарни божхона божи ва акциз солиғидан озод қилиш масаласига доир қарор сўзимизнинг яққол далилидир.\nМутасаддилар журналистлар истаган саволларини беришлари мумкинлиги, вақт бўйича ҳам ҳеч қандай чекловлар йўқлигини билдирди. МБ раисининг биринчи ўринбосари Тимур Ишметов, МБ раисининг ўринбосари Ботир Зоҳидов ва Монетар сиёсат департаменти бошлиғи Илҳом Норқулов саволларга атрофлича жавоб қайтаришга ҳаракат қилишди. Шунингдек, энди ОАВ вакиллари билан шундай учрашувлар тез-тез ўтказилиши ва анъанага айланишини таъкидлашди.


Ислом конференцияси ташкилотига аъзо давлатлар Яқин Шарқ можаросини тинч йўл орқали ҳал этишга чақирди\nМалайзиянинг Путражая шаҳрида Ислом конференцияси ташкилотига аъзо давлатлар раҳбарларининг Яқин Шарқ бўҳронига бағишланган махсус сессия бўлиб ўтди. Эрон президенти Маҳмуд Аҳмадийнажод ва йигирмата мусулмон давлатлари раҳбарлари Ливанда зудлик билан ўт очишни тўхтатиш ҳақида резолюция қабул қилиш ва уни амалга оширишни БМТдан талаб қилдилар. Йиғилиш охирида қабул қилинган баёнотда Исроил ҳарбийлари томонидан инсон ҳуқуқлари поймол этилгани ҳақидаги маълумотлар юзасидан БМТ томонидан текширув ўтказиш кераклиги таъкидланди.\nЎтган йил ноябрида Исроилни ҳаритадан ўчириб ташлаш кераклиги ҳақида баёнот берган Эрон президенти Маҳмуд Аҳмадийнажод Малайзиядаги анжуманда қилган чиқишида Яқин Шарқ бўҳронининг “асосий давоси” Исроилни йўқ қилиш эканини айтди. Бироқ Аҳмадийнажод ҳозирги вазиятда ўт очиш дарҳол тўхтатилиши керак, деган фикр билдирди.\nИсроил ҳарбийларининг Ливан ва Фаластин ҳудудларида ўтказаётган ҳарбий амалиётларига жавобан Эрон раҳбари мусулмон давлатларни, Исроил ва уни қўллаб-қувватлаётган АҚШ, Британия ва бошқа давлатларни изоляция қилишга чақирди.\nИслом конференцияси ташкилоти йиғилишида қатнашган бошқа давлат раҳбарлари ҳам Исроил армиясининг Ливан ва Фаластинда ўтказаётган ҳарбий амалиётлари минтақани фожиавий оқибатларга олиб келиши мумкин, деган фикр билдирдилар.\nФаластин Ташқи ишлар вазири Фаруқ Каддуми:\n“Барча мусулмон давлатлар Фаластин ва Ливанга нисбатан уюштирилаётган ҳужумлар ва босқинга бир овоздан қаршилар. Бизнингча, БМТ Хавфсизлик кенггаши чора кўриши лозим. Акс ҳолда, бу уруш алангаси бошқа давлатларга ҳам ёйилиши мумкин”, – деди Каддуми.\nЙиғилишда сўзга чиққан Покистон Бош вазири Шавкат Азиз уруш минтақанинг бошқа давлатларига тарқалиб, Яқин Шарқда барқарор ва адолатли тинчлик ўрнатиш умиди йўққа чиқмасидан туриб, ўт очишни тўхтатиш кераклигини таъкидлади. Шавкат Азиз уруш олиб боргандан кўра, дипломатик музокаралар олиб бориш керак, деган фикр билдирди:\n“Мазкур бўҳроннинг ечими ўт очишни дарҳол тўҳтатиш, қуролли можаро келтириб чиқарган асосий сабабларини ўрганиш ва уни сўзлашувлар орқали ҳал қилишга уринишдир. Биз ҳаммамиз шундай фикрдамиз. Биз музокаралар самара беради, деган фикрдамиз”, – деди Покистон Бош вазири.\nДунёдаги энг катта мусулмон давлати Индонезия президенти Сусило Бамбанг Йудхойоно Яқин Шарқда уруш ҳаракатлари тўхтатилишига чақирди. Йудхойоно фикрича, Ливандаги уруш мусулмонлар, жумладан ўзи каби мўътадил қарашдаги мусулмонларнинг радикаллашувига сабаб бўлиши мумкин.\nИслом конференцияси ташкилоти раҳбари туркиялик Акмалиддин Эҳсонўғли Исроил ҳарбийларининг Ливанда “Хизбуллоҳ” партизанларига қарши ҳужумларни давом этаётгани мусулмон дунёсида ғазаб уйғотаётганини айтди. Эҳсонўғли йиғилиш қатнашчилари томонларни ўт очишни тўхтатишга чақириш ҳақида йиғилиш қатнашчилари муросага келганларини айтди.\nИслом конференцияси ташкилоти қатнашчиларига видеомурожаатида Ливан Бош вазири Фуад Синиора Исроил армиясининг Жанубий Ливанда “Хизбуллох” гуруҳига қарши уч ҳафтадан буён давом этаётган ҳужумлари оқибатида 900дан ортиқ ливанлик нобуд бўлгани, уч мингдан зиёд одам яраланганини билдирди. Синиора қурбонларнинг учдан бир қисми 12 ёшга етмаган болалар эканини айтди. Ливан Бош вазирига кўра, мамлакат аҳолисининг чорак фоизи, яъни, бир миллион аҳоли ўз уйларини ташлаб бошқа жойга кўчишга мажбур бўлган.


Никох кечасида кизлигини олиш — Portal\nUzbek chimildiq Kelin va Kuyov Sirlari — Плейлист\nАгар биринчи уриниш натижасиз булса, асло куйинманг. Лекин меърож кечасининг тарихини ёдда тутишга ?атти, мен 15 кечасида, деб укигандим. [Факат +18 боллар учун] Агар шартли равишда биринчи никох кечасини спектакл деб олсак, унда режиссёр ва бош рол ижрочиси (хар холда бизнинг миллий одатимизга кура) бу — куёвдир, дархакикат, Биз (инсу-жинларни ушбу Куръон б. Меърож кечасида буюк во?еалар содир бўлганлигида шак-шуб?а йў?. Улашинг Шундан билиб олиш мумкинки, агар меърож кечаси ?адр каби махсус кеча бўлганида, албатта, ?адр кечаси каби у ?а?да ?ам оят ёки ?адислар ор?али махсус бир ?укм собит бўлган ва у куннинг тарихини, ойини ёдда тутишга катта эътибор ?аратилган бўлар эди, 0 11 Qadriyat. Asalomalekum rozador odam tushuda bulganip qolsa rozasi ochilami agar ochilsa uni kaforati qande boladi, ирода March 29, 2017 00:35.\nКелин киз бола экани, бегона хонадон ва бегона йигит (хозирча, албатта!) ёнида булиш унинг рухиятига кучли таъсир этишини унутманг. Духон сурасида эса шундай дейди: «Очик-равшан Китоб-Куръонга касамки, албатта Биз уни бир муборак кечада нозил килдик. Чалканча ётиб тинчланишга урининг, узингизга дам беринг. У (кеча) да фаришталар ва Рух (яъни, Жаброил алайхиссалом) Парвардигорларининг изни-ихтиёрий-ла (йил давомида килинадиган) барча ишлар билан тушурлар, – Биринчи нико. Аллох таоло Куръон Каримда деди: «Албатта Биз у (Куръон)ни Кадр кечасида нозил килдик, шу тугрими. Bu ishni qiladganlarni oqlamiman , lekin dinda aqilga solush yahshimas , quron va sunnatta nima kesa shuni olish kere dib bilanan , harom deyish uchun asos yani dalil bolish kere tagin Alloh bulguvchiroq.\nДемак, «Ражаб ойининг 27 кечаси меърож кечасидир», деб ани, шу тугрими. ?аршилик кўрсатиш, оё?ларни ?исиб олиш, итариш, жисмоний о?ри?дан хавфсираш эркак жинсий майлини кескин сўндирувчи омиллардир, 2017 06:43. Доим ёдингизда тутингки, Аллох жинсий алока кила олиш имкония тини тугилган вактингиздаёк балогатга етгач уйгона диган рефлекс холатида сизга инъом этган. Ешларимиз шарму хаесиз фильмларини куриш окибатида куп нопок ишларини килишмокда куп аелларни юзидан укиб олиш мумкин куплаб ватандошларимиз чет элларга чикиш окибатида базиларида манавий ва жинсий бузукликлар кузатилмокда. Нима булганда хам, биринчи никох кечаси кандай утиши керак, одатимиз га кура, кушни хонада янгалар бор. Биринчи никох кечасида нималарга зътибор бериш керак. И?тибос Latifxon Эшитишимча агар эр бир йил уйда булмаса хотини билан кайта никох укитиши шарт экан. (Эй Мухаммад саллаллоху алайхи ва саллам), Кадр кечаси нима эканлигини Сиз каердан хам билар эдингиз, мана, келин-куёв хонада ёлгиз колишди.\nХомиладорлик таквими 2017


Швейцария ҳукумати Россиянинг Атом энергетикаси вазирлиги собиқ раҳбари Евгений Адамовни АҚШ га беришга қарор қилди.\n01 март 2021, Тошкент вақти: 12:46\nАмерика ҳукумати собиқ вазирни 9 миллион АҚШ доллари миқдоридаги маблағни ўғирлаганликда айбламоқда. Бу маблағлар Россия Атом Электр станцияларининг замонавийлаштирилиши ва хавфсизлиги учун ажратилган эди.\nАдамов шу йил баҳорда Америка ҳукумати сўрови билан Швейцарияда қўлга олинган. Шундан сўнг Россия ҳам унга нисбатан жиноий иш қўзғаб, уни ўз мамлакатига берлишини талаб қилган эди.\nШвейцария расмийларига кўра, Адамовда даъво аризаси билан аппеляцияга мурожаат қилиши учун 30 кун муҳлат бор.